text:
Taelo ya boporofeti ya gore go rerelwe ditšhaba tse dingwe (42-52)
13 Jaanong mo phuthegong ya kwa Antioka go ne go na le baporofeti le barutisi bano:+ Barenabase, Semeone yo o neng a bidiwa Nigere, Lukio wa kwa Kurene, Manaene yo o neng a rutilwe ka nako e le nngwe le Herode yo o neng a busa kgaolo eo, le Saulo.2 Fa ba ntse ba direla* Jehofa* e bile ba itima dijo, moya o o boitshepo o ne wa re: “Ntlhopheleng Barenabase le Saulo+ gore ba ye go dira tiro e ke ba e bileditseng.”+3 Go tswa foo, fa ba sena go rapela le go itima dijo, ba ne ba ba baya diatla ba bo ba ba naya tsela.4 E re ka banna bano ba ne ba rometswe ke moya o o boitshepo, ba ne ba ya kwa Seleukia, mme ba ne ba tswa koo ka mokoro ba ya kwa Kupero.5 Fa ba goroga kwa Salamisa, ba ne ba itsise lefoko la Modimo mo disinagogeng tsa Bajuda. Gape ba ne ba na le Johane e le motlhokomedi* wa bone.+6 Fa ba sena go tsamaya mo setlhaketlhakeng seo sotlhe go ya go fitlha kwa Pafosa, ba ne ba kopana le monna mongwe wa Mojuda yo o bidiwang Bara-Jesu, yo e neng e le moloi e bile e le moporofeti wa maaka.7 O ne a na le molaodi wa porofense* e bong Seregio Paulose, monna yo o botlhale. Monna yono o ne a biletsa Barenabase le Saulo kwa go ene, ka gonne o ne a eletsa go utlwa lefoko la Modimo.8 Mme Elimase wa moloi (gonne eo ke tsela e leina la gagwe le ranolwang ka yone) o ne a simolola go ba ganetsa, a leka go thibela molaodi yoo gore a se ka a dumela mo Moreneng.9 Foo Saulo, yo gape a bidiwang Paulo, o ne a tlala moya o o boitshepo, mme a mo leba ka kelotlhoko10 a bo a re: “Wena monna yo o tletseng boferefere le bolotsana jwa mofuta mongwe le mongwe, wena morwa Diabolo,+ wena mmaba wa sengwe le sengwe se se siameng, ke ka ntlha yang fa o sokamisa ditsela tse di siameng tsa ga Jehofa?*11 Bona! Seatla sa ga Jehofa* se mo go wena, mme o tla foufala, go tla feta nako o sa bone lesedi la letsatsi.” Ka bonako fela o ne a welwa ke mouwane o o kitlaneng le lefifi, mme o ne a tsamayatsamaya a batla mongwe yo a ka mo gogang ka seatla.12 E rile molaodi wa porofense a bona se se neng se diragetse, o ne a nna modumedi, ka gonne o ne a gakgamaditswe ke thuto ya ga Jehofa.*13 Jaanong Paulo le batho ba a neng a tsamaya le bone ba ne ba tswa mo Pafosa ka mokoro mme ba goroga kwa Perega kwa Pamfilia. Mme Johane+ o ne a ba tlogela a bo a boela kwa Jerusalema.+14 Le fa go ntse jalo, ba ne ba tswa kwa Perega mme ba ya kwa Antioka kwa Pisidia. Mme ba ne ba ya kwa sinagogeng+ ka letsatsi la Sabata ba bo ba nna fa fatshe.15 Fa go sena go balwa Molao wa ga Moshe+ le mekwalo ya Baporofeti phatlalatsa, badiredi ba ba okametseng sinagoge ba ne ba romela molaetsa kwa go bone ba re: “Banna, bakaulengwe, fa e le gore lo na le lefoko lengwe le le kgothatsang le lo ka le bolelelang batho bano, le bueng.”16 Ka jalo, Paulo o ne a ema mme a ba kopa gore ba didimale a dirisa seatla a re:“Banna, Baiseraele le lona ba bangwe ba lo boifang Modimo, ntheetseng.17 Modimo wa setšhaba seno sa Iseraele o ne a tlhopha borraaronamogolo, mme o ne a ba thusa fa ba ne ba nna kwa lefatsheng la Egepeto e le batswakwa, mme o ne a dirisa maatla a gagwe a magolo go ba ntsha kwa lefelong leo.+18 O ne a ba itshokela kwa nageng dingwaga di ka nna 40.+19 Fa a sena go senya ditšhaba di le supa mo lefatsheng la Kanana, o ne a abela borraaronamogolo lefatshe la tsone e le boswa.+20 Dilo tseno tsotlhe di ne tsa direga mo lobakeng lwa dingwaga di ka nna 450.“Go tswa foo, o ne a ba tlhomela baatlhodi go fitlha ka motlha wa ga moporofeti Samuele.+21 Mme morago ga moo, ba ne ba pateletsa gore ba nne le kgosi,+ mme Modimo o ne a ba tlhomela Saulo morwa Kishe, wa lotso lwa ga Benjamine,+ gore a ba buse dingwaga di le 40.22 Fa a sena go mo tlosa, o ne a tlhoma Dafide gore a nne kgosi ya bone,+ yo a ileng a bua ka ene a re: ‘Ke itlhophetse Dafide morwa Jese,+ monna yo o amogelwang ke pelo ya me;+ o tla dira dilo tsotlhe tse ke di eletsang.’23 Modimo o tliseditse Iseraele mmoloki, e bong Jesu,+ go tswa mo ditlogolwaneng* tsa monna yono, fela jaaka a ne a solofeditse.24 Pele ga ene yoo a goroga, Johane o ne a ile a rerela batho ba Iseraele phatlalatsa gore ba kolobediwe e le go bontsha gore ba ikwatlhaile.+25 Mme fa Johane a ne a wetsa tiro ya gagwe, o ne a re: ‘Lo akanya gore nna ke mang? Ga ke Keresete. Mme go tla mongwe kwa morago ga me yo ke sa tshwanelegeng go bofolola ditlhako* tsa gagwe.’+26 “Banna, bakaulengwe, lona ditlogolwana tsa lelapa la ga Aborahame le batho ba bangwe ba ba boifang Modimo, lefoko leno la poloko le rometswe mo go rona.+27 Gonne batho ba ba nnang mo Jerusalema le babusi ba bone ga ba a ka ba lemoga mmoloki yoo, mme fa ba ne ba mo atlhola, ba ne ba diragatsa dilo tse di neng tsa buiwa ke Baporofeti,+ tse di balelwang kwa godimo ka sabata mongwe le mongwe.28 Le fa gone ba ne ba sa bona lebaka lepe le le neng le ka dira gore a bolawe,+ ba ne ba pateletsa Pilato gore a laele gore a bolawe.+29 Mme fa ba sena go diragatsa dilo tsotlhe tse di kwadilweng ka ga gagwe, ba ne ba mo folosa mo koteng* ba bo ba mo latsa mo lebitleng.*+30 Le fa go ntse jalo, Modimo o ne a mo tsosa mo baswing,+31 mme malatsi a le mantsi o ne a iponatsa mo bathong ba ba neng ba tsamaile le ene kwa Jerusalema ba tswa kwa Galalea. Jaanong bano ba bolelela batho ka ene.+32 “Ka jalo, re lo bolelela dikgang tse di molemo tsa tsholofetso e Modimo a neng a e solofetsa borraaronamogolo.33 Modimo o e diragaditse ka botlalo mo go rona bana ba bone, ka go tsosa Jesu mo baswing;+ fela jaaka go kwadilwe mo pesalemeng ya bobedi go twe: ‘O morwaake; jaanong gompieno ke rrago.’+34 Modimo o ne a mo tsosa mo baswing gore a se ka a tlhola a boela kwa go boleng. Modimo o ne a bontsha gore seo se boammaaruri fa a ne a re: ‘Ke tla lo naya mafoko a a ikanyegang* a lorato lo lo sa kgaotseng a ke neng ka a solofetsa Dafide.’+35 Gape pesalema e nngwe e bua jaana: ‘Ga o kitla o letlelela motho wa gago yo o ikanyegang gore a bole.’+36 Go farologana le seo, Dafide ene o ne a direla Modimo* mo kokomaneng ya gagwe, a swa,* a fitlhwa le borraagwemogolo a bo a bola.+37 Le fa go ntse jalo, yo Modimo a neng a mo tsosa ga a ka a bola.+38 “Ka jalo bakaulengwe, ke lo itsise gore Modimo o tla lo itshwarela maleo ka ntlha ya loso lwa monna yono,+39 mme Molao wa ga Moshe o ne o sa kgone go dira gore lo bolelwe lo le batho ba ba se nang molato,+ mme mongwe le mongwe yo o dumelang o bolelwa e le yo o se nang molato ka ntlha ya monna yono.+40 Ka jalo, elang tlhoko gore seno se se kwadilweng mo Bukeng ya Baporofeti se se ka sa lo diragalela:41 ‘Lona basotli, lebang lo bo lo gakgamale, mme lo nyelele, ka gonne ke dira tiro mo motlheng wa lona, tiro e lo se kitlang lo e dumela ka gope le fa mongwe a ka lo bolelela dintlha tsotlhe tsa yone.’”+42 Jaanong e rile ba tswa mo sinagogeng, batho ba ne ba ba kopa gore ba bue dikgang tseno gape ka Sabata o o latelang.43 Ka jalo, fa batho ba ba neng ba tlile mo sinagogeng ba sena go phatlalala, Bajuda ba le bantsi le basokologi ba ba neng ba obamela Modimo ba ne ba sala Paulo le Barenabase morago, mme fa ba ntse ba bua le bone ba ne ba ba rotloetsa gore ba tswelele ba le mo loratong lwa Modimo.*+44 Ka Sabata o o latelang, batho ba le bantsi mo motseng ba ne ba phuthega gore ba tle go utlwa lefoko la ga Jehofa.*45 Fa Bajuda ba bona batho bao ba bantsintsi, ba ne ba tlala lefufa ba bo ba simolola go ganetsa dilo tse Paulo a neng a di bua e bile ba tlhapatsa.+46 Foo Paulo le Barenabase ba ne ba ba bolelela jaana ka bopelokgale: “Go ne go tlhokega gore lefoko la Modimo le bolelelwe lona pele.+ E re ka lo le gana e bile lo ikatlhola gore ga lo tshwanelwe ke botshelo jo bo sa khutleng, jaanong re ya kwa ditšhabeng tse dingwe.+47 Gonne Jehofa* o re laetse a re: ‘Ke go tlhomile gore o nne lesedi la ditšhaba, gore o rere ka poloko go fitlha kwa dikhutlong tsa lefatshe.’”+48 E rile batho ba ditšhaba tse dingwe ba utlwa seno, ba ne ba simolola go itumela le go galaletsa lefoko la ga Jehofa,* mme botlhe ba dipelo tsa bone di neng di ba tlhotlheletsa go amogela boammaaruri jo bo nayang botshelo jo bo sa khutleng, ba ne ba nna badumedi.49 Mo godimo ga moo, lefoko la ga Jehofa* le ne la anamisiwa mo nageng eo yotlhe.50 Le fa go ntse jalo, Bajuda ba ne ba tlhotlheletsa basadi ba ba tlotlegang ba ba neng ba boifa Modimo le banna ba motse ba ba tseelwang kwa godimo gore ba tlhasele Paulo le Barenabase, mme ba ne ba ba bogisa+ ba bo ba ba leleka mo kgaolong ya bone.51 Ka jalo, Paulo le Barenabase ba ne ba ba tlhotlhorela lorole lo lo mo dinaong tsa bone ba bo ba ya kwa Ikonio.+52 Mme barutwa ba ne ba tswelela ba itumetse+ e bile ba tladiwa ka moya o o boitshepo.


c: text/html

text:
111Lefoko le le tsileng kwa go Jeremia le tswa mo Moreneng la re:
2“Utlwa mafoko a kgolagano e, o a bolelele banna ba Juta le baagi ba Jerusalema, 3o ba ree o re: Morena, Modimo wa Iseraele, o bua jaana a re: ‘Go hutsitswe monna yo o sa utlweng mafoko a kgolagano e, 4a ke a laetseng borraeno ka letsatsi le ke ba ntshitseng ka lone kwa lefatsheng la Egepeto, mo leubelong la tshipi, ka re: Utlwang lentswe la me, lo dire tsotlhe tse ke tla di lo laelang. Foo lo tla nna morafe wa me, mme ke tla nna Modimo wa lona 5gore ke dirafatse maikano a ke a ikanetseng borraeno a go ba naya lefatshe le le elang mašwi le dinotshe, jaaka lo agile mo go lone kajeno.’ ”
Ke fa ke araba ke re: “Amen,11:5 Ke go re: A go nne jalo. Morena!”
6Morena a ba a nthaya a re: “Rera mafoko otlhe a mo metseng ya Juta le mo mebileng ya Jerusalema o re: ‘Utlwang mafoko a kgolagano e, lo a dirise. 7Gonne ke laile borraeno thata ka letsatsi le ke ba ntshitseng kwa lefatsheng la Egepeto ka lone, ka gatelela mafoko a me ka tlhoafalo go fitlha letsatsing la kajeno ka re: Utlwang lentswe la me! 8Mme ga ba a ka ba utlwa le e seng go sekega ditsebe, mme ba latela dipelo tse di bosula tsa bone tse di thatafetseng. Ke fa ke ba dirafaletsa mafoko otlhe a kgolagano e, a ke a ba laetseng gore ba a dirise, mme ba se ka ba dira jalo.’ ”
9Mme Morena a nthaya a re: “Go itshupa moferefere o banna ba Juta le baagi ba Jerusalema ba o rerileng. 10Ba boetse kwa melatong ya borraabo ba pele, ba ba ganneng go utlwa mafoko a me. Le bone ba setse medimo e sele morago gore ba e direle. Baiseraele le Bajuta ba robile kgolagano ya me e ke e dirileng le borraabo.” 11Ke gona ka moo Morena o buang jaana a re: “Bonang, ke tla ba tlisetsa tatlhego, e ba sa ka keng ba kgona go falola mo go yona. Mme le fa ba ka goela kwa go nna, ga nkitla ke ba utlwa.
Jes. 1:15
12Foo baagi ba metse ya Juta le ba Jerusalema ba tla ya, ba tlhaeleletsa kwa medimong e ba ntseng ba e fisetsa maswalo, mme ga e kitla e ba thusa sepe mo sebakeng sa tlalelo ya bone.
Doit. 32:37,38
13Gonne palo ya medimo ya gago, Juta, e lekana le palo ya metse ya gago. Le gona palo ya mebila ya Jerusalema e lekana le palo ya dialetare tse lo di agetseng modimo-wa-botlhabisa-ditlhong, e bong dialetare tse lo fisetsang Baale maswalo mo go tsona. 14Mme wena o se ka wa rapelela morafe o; se utlwatse selelo gongwe thapelo ka ntlha ya bone! Gonne ga nkitla ke ba utlwa ka sebaka se ba mpitsang ka sona ka ntlha ya tlalelo ya bone.
14:11
15“Ke ka ntlhaang, fa moratiwa wa me a dirafatsa maano a bolotsana mo Ntlong ya me? A mafura le nama e e boitshepo di ka faposa tatlhego ya gago mo go wena? Foo o ka duduetsa. 16Morena o ne a go biditse ‘Setlhare sa olefa se setala se sentle se se maungo a pila.’ Mme fa loratla lo logolo lo utlwala, o tla se tshuba ka molelo, mme dikala tsa sona di tla robega.
17“Morena wa masomosomo yo o go tlhomileng o go atlholetse tatlhego ka ntlha ya boikepo jwa Baiseraele le jwa Bajuta, jo ba bo dirileng e le go itshenyetsa ka bosi gore ba nkgakatse ka go fisetsa Baale maswalo.”
18Morena o nkitsisitse, ka ba ka itse; a ntemosa maikaelelo a bone. 19Mme nna ke ne ke tshwana le kwanyana e e bokgwabo e e gogwang go ya go tlhajwa, ke sa lemoge, fa ba ntogetse maano ba re: “A re senyeng setlhare le maungo a sona! A re mo nyeletseng mo lefatsheng la baphedi gore leina la gagwe le se ka la tlhola le gopolwa.”
20Mme wena Morena wa masomosomo o atlhola ka tshiamo, o tlhatlhoba diphilo le pelo! Nte ke bone pusoloso ya gago mo go bone! Gonne ke go neetse kgang ya me ka go go ikanya.
21Ke ka moo Morena o buileng jaana ka ga banna ba Anathothe, ba ba lalelang bophelo jwa gago ba re: “O se ka wa bolela Lefoko la Modimo mo leineng la Morena, e se re gongwe wa swa ka diatla tsa rona!”
22Ka moo Morena wa masomosomo o bua jaana a re: “Bona, ke tla ba otla! Makau a bone a tla swa ka tšhaka; bomorwaa-bone le bomorwadia-bone ba tla swa ka tlala. 23Le gone ba tla bo ba se na masalela ape. Gonne ke tla tlisetsa banna ba Anathothe tatlhego ka ngwaga o ba bediwang ka ona.”

robotstxt: allowed

filter: keep


text:
41Mme e rile Ehute a sena go swa, Baiseraele ba boela gape go dira tse di bosula mo matlhong a Morena. 2Ke fa Morena a ba rekisa mo diatleng tsa ga Jabine kgosi ya Bakanana, yo mošate wa gagwe e neng e le Hasore. Molaodi wa mephato ya gagwe e ne e le Sisera yo o neng a agile kwa Harošethe wa baheitane. 3Mme Baiseraele ba lelela Moreneng; gonne Jabine o ne a na le dikoloi tsa ntwa tsa tshipi di le 900, a gatelela Baiseraele ka thata dinyaga di le 20.
4Jaanong ka sebaka seo Debora moporofeti wa sesadi, mogatsa Laphitothe, a atlhola Baiseraele. 5O ne a nna fa tlase ga Mokolane wa ga Debora fa gare ga Rama le Bethele mo dithabeng tsa Eferaime, mme Baiseraele ba ntse ba ya kwa go ene, ba batla go sekwa. 6Jaanong ene a roma, a bitsa Barake morwa Abinoame kwa Keteše nageng ya ga Nafetale, a mo raya a re: “Ruri, Morena, Modimo wa Iseraele, o go laetse a re: ‘Tloga o ye kwa thabeng ya Thabore, o tsee banna ba le 10 000 ba Banafetale le ba Basebulone ba ye nao. 7Ke tla gogela Sisera molaodi wa mephato ya ga Jabine kwa go wena kwa nokaneng ya Kisone mmogo le dikoloi tsa ntwa tsa gagwe le bontsi jwa gagwe, ke mo neela mo diatleng tsa gago.’ ” 8Barake a mo araba a re: “Fa o ya le nna, ke tla ya; mme fa o sa ye le nna ga ke ye.”
9Debora a mo raya a re: “Go siame, ke tla ya nao. Fela foo tlotlo ga e nna ya gago mo tseleng e o e tsamayang; gonne Morena o tla rekisa Sisera mo diatleng tsa mosadi.” Mme Debora a nanoga, a ya le Barake kwa Keteše. 10Mme Barake a kua Basebulone le Banafetale go tla kwa Keteše, a ba a bolola a na le banna ba le 10 000; le Debora a bolola nae.
11Jaanong Hebere wa Mokeni o ne a kgaoganye le Bakeni ba e leng bomorwa Hobabe, kgaitsadia mosadi wa ga Moše, a nna a tlhoma tente ya gagwe go ya go fitlha kwa setlhareng sa eike mo Saananime gaufi le Keteše.
Num. 10:29
12Ke fa Sisera a begelwa go twe: “Barake morwa Abinoame o tlhatlogetse mo thabeng ya Thabore.” 13Jaanong Sisera a kua dikoloi tsotlhe tsa ntwa tsa gagwe, e le dikoloi tsa tshipi di le 900 le banna botlhe ba batlhabani ba na nae, a ba bolotsa mo Harošethe wa baheitane, a ba isa kwa nokaneng ya Kisone.
14Ke fa Debora a raya Barake a re: “Nanoga, gonne ke lone letsatsi le Morena o neetseng Sisera mo diatleng tsa gago ka lone. Ruri, Morena o bolotse, o go etelela pele!” Barake a fologa mo thabeng ya Thabore a na le banna ba le 10 000. 15Mme Morena a raraanya Sisera le dikoloi tsotlhe tsa ntwa le mephato yotlhe ka bogale jwa tšhaka fa pele ga Barake. Ke fa Sisera a fologa mo koloing, a tshaba ka dinao. 16Mme Barake a tebela dikoloi tsa ntwa le mephato yotlhe go ya kwa Harošethe wa baheitane; mephato yotlhe ya ga Sisera ya wa ka bogale jwa tšhaka, ga se ka ga sala ope.
17Sisera ene a tshaba ka dinao, a fitlha kwa tenteng ya ga Jaele mosadi wa ga Hebere wa Mokeni. Gonne go ne go le kagiso fa gare ga Jabine kgosi ya Hasore le ba lapa la ga Hebere wa Mokeni. 18Jaele a tswela kwa ntle, a kgatlhantsha Sisera, a mo raya a re: “Fapogela kwano, morena wa me, fapogela go nna, o se boife!” A fapogela kwa go ene mo tenteng, mme Jaele a mo khurumetsa ka kobo. 19Sisera a mo raya a re: “A ko o nnose metsinyana, gonne ke nyorilwe.” Jaele a thibolola lekuka la mašwi, a mo nosa, a ba a mo khurumetsa gape. 20Sisera a mo raya a re: “Ema fa mojakong wa tente, mme e re fa monna a ka tla, a go botsa a re: ‘A go monna ka moo?’ o fetole o re: ‘Ga a yo.’ ”
21Mme Jaele mosadi wa ga Hebere a tsaya lomapo lwa tente, a tshwara noto ka seatla, a tsena kwa go ene sephiring, a mo kokotela lomapo mo letlhwaneng, lwa ba lwa phololela, lwa tsena fa fatshe, ene a ntse a thulametse, a feletswe ke thata, mme a swa. 22Ya baa gona go fitlhang Barake, a lateletse Sisera, mme Jaele a tswela kwa ntle, a mo kgatlhantsha, a mo raya a re: “Tlaya, ke tla go bontsha monna yo ò mmatlang.” A tsena kwa go ene, a fitlhela Sisera a namaletse fa fatshe a sule; lomapo lo le mo letlhwaneng la gagwe.
23Modimo o ne wa kokobetsa Jabine kgosi ya Bakanana jalo fa pele ga Baiseraele ka letsatsi leo. 24Mme mabogo a Baiseraele a nna a tswelela pele go imela Jabine kgosi ya Bakanana ga tsamaya ba nyeletsa Jabine kgosi ya Bakanana.


text:
71Ka ngwaga wa ntlha wa ga Belešatsare, kgosi ya Babele, Daniele a bona toro le dipono tsa tlhogo ya gagwe a le mo bolaong jwa gagwe. Ke fa a kwala toro, a bolela ditlhogo tsa mafoko.
2Daniele a simolola go kwala a re: “Mo diponong tsa bosigo ka bona diphefo tse nne tsa legodimo di hudua lewatle le legolo,
3le diphedi tse dikgolo di le nne di tswa mo lewatleng, mme di sa tshwane.
4Sa ntlha sa bo se tshwana le tau, se na le diphuka tsa ntsu. Ka leba ka ba ka bona diphuka tsa sona di kumolwa, sa ba sa tsholediwa mo fatsheng, sa emisiwa ka dinao jaaka motho, sa newa pelo ya motho.
5“Ka ba ka bona sephedi se sengwe sa bobedi, se tshwana le Bere, se emisitswe ka lotlhakore lo lo longwe, se hupile dikgopo di le tharo ka meno; sa laolwa ga twe: ‘Tsoga o je nama thata!’
6“Morago ga moo ka leba, ka bona se sengwe, se tshwana le nkwe, se na le diphuka di le nne tsa nonyane mo mokokotlong wa sona. Sephedi seo se ne se na le ditlhogo di le nne, se filwe puso.
7“Morago ga moo ka leba mo diponong tsa bosigo, ka bona sephedi sa bone, e le se se tshabegang, se se boifisang, se se setlhogo thata; se na le meno a magolo a tshipi; sa ja, sa tlhafuna, sa gataka tse di setseng ka maroo; sa tshwanologa le diphedi tsotlhe tsa pele; sa bo se na le dinaka di le some. 8Ya re ke ela dinaka tseo tlhoko, ka bona lonaka lo longwe lo lonnye lo tlhoga mo gare ga tsona, ga somolwa di le tharo tsa dinaka tsa pele fa pele ga lone. Ka bona lonaka loo lo na le matlho a a tshwanang le matlho a motho le molomo o o ikgantshang thata.
9“Ya re ke ntse ke lebile, ga bewa ditulo tsa bogosi, Rra-metlha-yotlhe a nna fatshe; a apere kobo e tshweu jaaka semathana; moriri wa tlhogo ya gagwe o tshwana le boboa jo bo phepa; sedulo sa bogosi sa gagwe e le dikgabo tsa molelo, maotwana a sona e le molelo o o tukang.
10Noka ya molelo ya ela e tswa fa go ene; ba le dikete ga sekete ba mo direla; ba le dikete di le masome ga dikete di le lesome ba ne ba eme fa pele ga gagwe. Lekgotla la nna fatshe, dikwalo tsa phuthololwa.
Tshen. 5:11
11“Ka nna ka leba ka ntlha ya tlhodio ya mafoko a boikgantsho a a buiwang ke lonaka; ya re ke ntse ke lebile, sephedi seo sa bolawa, mmele wa sona wa nyelediwa ka go latlhelwa mo molelong go fisiwa.
12Diphedi tse dingwe le tsona tsa amogwa puso, tsa beelwa sebaka le dinako tsa bophelo.
13“Ka nna ka leba mo diponong tsa bosigo, ka bona yo o tshwanang le Morwa-Motho a tla ka maru a legodimo, a fitlha kwa go Rra-metlha-yotlhe, a atamediwa fa pele ga gagwe.
14A neelwa puso le kgalalelo le bogosi, a direlwa ke batho botlhe ba merafe le ditšhaba le dipuo. Puso ya gagwe ke puso e e sa khutleng e e sa nyeleleng; bogosi jwa gagwe ke jo bo sa fedisiweng ke ope.
15“Nna Daniele ke ne ka tshwenyega mo moweng ka ntlha ya tseo; dipono tsa tlhogo ya me tsa ntshosa. 16Ka atamela mongwe wa ba ba emeng teng, ka kopa nnete ya dilo tseo tsotlhe mo go ene. A mpolelela, a nkitsise tlhaloso ya dilo tseo
17a re: ‘Diphedi tse nne tseo tse dikgolo di kaya gore go tla tsoga dikgosi di le nne mo lefatsheng. 18Mme baitshepi ba Mogodimodimo ba tla amogela bogosi; bogosi e tla nna jwa bone go ya go ile le ka bosenabokhutlo jotlhe.’
19“Ka ba ka eletsa go itse nnete ka ga sephedi sa bone, se se neng se sa tshwane le tsotlhe tse dingwe, e le se se boitshegang thata, se se nang le meno a tshipi le maroo a kgotlho; se se neng se ja, se tlhafuna, se gataka tse di setseng ka maroo;
20le ka ga dinaka di le some tse di neng di le mo tlhogong ya sona, le ka ga lo longwe lo lo tlhogileng le dinaka tse tharo tsele di oleng fa pele ga lone, e bong lonaka loo, lo lo neng lo na le matlho le molomo o o buang tsa boikgantsho, lo e keteng lo logolo go feta dilekane tsa lone.
21“Ka nna ka bona lonaka loo lo lwa le baitshepi, lo ba fenya, 22go fitlhelela Rra-metlha-yotlhe a tla, a atlholela baitshepi ba Mogodimodimo; mme nako ya fitlha ya baitshepi go rua bogosi.
23“Jaanong a nthaya jaana a re: ‘Sephedi sa bone se kaya gore bogosi jwa bone bo tla nna teng mo lefatsheng, bo sa tshwane le magosi otlhe a mangwe. Bo tla metsa lefatshe lotlhe, bo le gataka, bo le pšhwetlakanya. 24Dinaka di le some di kaya gore mo bogosing joo go tla tsoga dikgosi di le some; kgosi e nngwe e tla tsoga sehularong sa tsona e sa tshwane le tsa pele, e diga dikgosi di le tharo.
25E tla bua mafoko a go kgala Mogodimodimo, e bogisa baitshepi ba Mogodimodimo setlhogo. E tla leka go fetola dipaka tsa meletlo le molao. Baitshepi ba tla neelwa mo thateng ya yona go fitlhelela go fete sebaka le dipaka di le pedi le bontlhanngwe jwa sebaka.
Dan. 12:7
4:13
26Mme lekgotla le tla nna, le e amoga puso ya yona gore e nyelelediwe ruri, e fedisediwe ruri. 27Mme bogosi le puso le borena jwa magosi a a fa tlase ga legodimo lotlhe di tla neelwa morafe wa baitshepi ba Mogodimodimo. Bogosi jwa gagwe ke bogosi jo bo sa khutleng. Dipuso tsotlhe di tla mo direla, di mo utlwa.’
28“Mafoko ao a felela foo. Nna Daniele, dikakanyo tsa me di ne di ntshositse thata, mmala wa sefatlhego sa me o ne o fetogile mo go nna. Mme mafoko ao ke a bolokile mo pelong ya me.”


text:
Yo o sa reetseng motho wa maemo a a kwa tlase ga a kitla a arabiwa (13)
Go ganetsana le Jehofa ga go bontshe botlhale (30)
21 Pelo ya kgosi e tshwana le melatswana ya metsi mo seatleng sa ga Jehofa.+O e kaela gongwe le gongwe kwa a ratang teng.+2 Ditsela tsotlhe tsa motho di lebega di siame mo go ene,+Mme Jehofa o tlhatlhoba dipelo.*+3 Go dira se se siameng le go dira dilo ka tshiamisoGo itumedisa Jehofa thata go na le go ntsha setlhabelo.+4 Matlho a a mabela le pelo e e ikgodisangKe lobone lo lo kaelang badirabosula, mme dilo tseno ke boleo.+5 Dithulaganyo tsa motho yo o dirang ka natla di dira gore a atlege,*+Mme botlhe ba ba dirang dilo ka mafega ba feleletsa ba humanegile.+6 Matlotlo a motho a nnang le one ka loleme lo lo buang maakaA tshwana le mouwane o o nyelelang, ke serai se se kotsi.*+7 Thubakanyo ya badirabosula e tla ba gogola,+Gonne ba gana go dira dilo ka tshiamiso.8 Tsela ya motho yo o nang le molato e sokame,Mme ditiro tsa motho yo o itshekileng di siame.+9 Go botoka go nna mo khoneng ya boruleloGo na le go nna mo ntlong e le nngwe le mosadi yo o ratang go omana.*+10 Motho yo o bosula o eletsa se se bosula;+Ga a utlwele moagelani wa gagwe botlhoko.+11 Fa mosotli a otlhaiwa, yo o se nang maitemogelo o nna botlhale,Mme fa motho yo o botlhale a ithuta dilo tse di oketsegileng, o nna le kitso.*+12 Yo o Siameng o sekaseka ntlo ya modirabosula;O dira gore modirabosula a welwe ke masetlapelo.+13 Ope fela yo o thibang tsebe ya gagwe gore a se ka a utlwa selelo sa yo o tlhokangLe ene o tla bitsa mme ga a kitla a arabiwa.+14 Mpho e e ntshiwang mo sephiring e okobatsa bogale,+E bile pipamolomo e e fitlhilweng* e okobatsa tšhakgalo.15 Mosiami o itumelela go dira se se siameng,+Mme ba ba dirang bosula ba tlhoile go dira se se siameng.16 Motho yo o fapogang mo tseleng ya temogoO tla felela a le kwa bathong ba ba suleng.+17 Motho yo o ratang go ijesa menate o tla humanega;+Motho yo o ratang beine le leokwane ga a kitla a huma.18 Modirabosula ke thekololo ya mosiami,E bile go tla tsewa leferefere mo boemong jwa ba ba ikanyegang.+19 Go botoka go nna kwa nagengGo na le go nna le mosadi yo o ratang go omana* e bile a lapisa.+20 Letlotlo le le tlhwatlhwakgolo le leokwane di fitlhelwa mo ntlong ya motho yo o botlhale,+Mme motho yo o sematla o tla dirisa* se a nang le sone botlhaswa.+21 Ope fela yo o latelelang tshiamo le lorato lo lo sa kgaotsengO tla bona botshelo, tshiamo le kgalalelo.+22 Motho yo o botlhale o kgona go palama lobota lwa* motse wa batho ba ba maatlaA bo a fedisa maatla a ba a ikantseng.+23 Yo o disang molomo wa gagwe le loleme lwa gagweO iketsha* mo mathateng.+24 Motho yo o dirang dilo ka boikgogomoso a le botlhaswaKe moikgogomosi, moikgantshi yo o ikgodisang.+25 Motho yo o setshwakga o tla bolawa ke se a se eletsang,Gonne o gana go bereka.+26 O eletsa ka bopelotshetlha letsatsi lotlhe,Mme mosiami o a aba, ga a gane ka sepe.+27 Modimo o tlhoile setlhabelo sa motho yo o bosula,+Bogolo jang fa a se ntsha ka maikaelelo a a sa siamang!*28 Mosupi yo o buang maaka o tla nyelela,+Mme motho yo o begang se a se utlwileng o tla atlega.*29 Motho yo o bosula o nna pelokgale,+Mme yo o siameng ene, tsela ya gagwe e sireletsegile.*+30 Ga go na botlhale, kgotsa temogo, kgotsa kgakololo e e tla dirang gore thato ya ga Jehofa e se ka ya direga.+31 Pitse e baakanyediwa letsatsi la tlhabano,+Mme poloko e tswa kwa go Jehofa.+


text:
221Mme Dafita a re: “Felo fa e tla nna ga Ntlo ya Morena Modimo le aletare ya ditlhabelo tsa phiso tsa Baiseraele e tla nna fa.”
2Dafita a ba a laela gore go phuthwe baeng ba ba mo lefatsheng la Iseraele. A ba a tlhoma babetli go betla majwe a go aga Ntlo ya Modimo.
3Le gona Dafita a thula tshipi e ntsi, a dira dimapo tsa ditswalo tsa dikgoro le dipataganyo le kgotlho e ntsi e e sa itsiweng bokete; 4a kgobokanya dikota tsa mesetere tse di se nang palo; gonne ba Sitone le ba Tiro ba ne ba tlisetsa Dafita bontsi jwa dikgong tsa mesetere. 5Kana Dafita o ne a re: “Salomo morwaake o sa le mošwa o tlhoka temogo, mme Ntlo e e tshwanetseng go agelwa Morena e tshwanetse ya nna e kgolo mo go feteletseng e e tumileng e e kgabetseng mafatshe otlhe. Nte ke mo etleeletse.” Mme Dafita o ne a etleetsa ka tse dintsi a ise a swe.
6A ba a bitsa Salomo morwawe, a mo laela gore a tle a agele Morena, Modimo wa Iseraele, Ntlo. 7Dafita a raya Salomo a re: “Morwaaka, ke ne ke ikaeletse ka nosi go agela leina la Morena, Modimo wa me, Ntlo.
28:2-7
8Mme lefoko la Morena la tla kwa go nna la re: ‘O tsholotse madi a mantsi, o lole dintwa tse dikgolo. Ga o a tshwanela go agela leina la me Ntlo; ka gonne o tshololetse madi a mantsi fa fatshe fa pele ga me. 9Bona, morwa yo ò tla mmelegelwang o tla nna monna wa boikhutso, mme ke tla mo ikhutsisa go se na mmaba ope tikologong; gonne leina la gagwe e tla nna Salomo,22:9 Ke go re: Rra-kagiso. mme ke tla naya Baiseraele kagiso le boikhutso malatsing a gagwe. 10Ene o tla agela leina la me Ntlo; o tla nna morwaake, nna ke nne rraagwe, mme ke tla tlhomamisa sedulo sa bogosi jwa gagwe mo go Iseraele ka bosakhutleng.’
11“Jaanong he, morwaaka, a Morena a nne nao, o nne maatlametlo go ka aga Ntlo ya Morena, Modimo wa gago, jaaka a buile ka ga gago. 12Fela a Morena a go nee kutlwisiso le tlhaloganyo, a go laodise Baiseraele, a go thuse go tshegetsa molao wa Morena, Modimo wa gago. 13Foo o tla tshegofala fa o ela tlhoko go dira ka melao le ka ditshwanelo tse Morena o di laetseng Baiseraele ka Moše. Tia o tlhomame! Se boife le e seng go tshoga!
14Bona, le fa ke ne ke le pogisegong, ke etleeleditse Ntlo ya Morena ditalente di le 100 000 tsa gouta le ditalente di le 1 000 000 tsa selefera le kgotlho le tshipi tse di sa kakeng tsa lekanngwa bokete. Ke bile ke etleeditse ka dikgong le majwe, mme tsona o ka di oketsa ka tse dingwe. 15Le gona o na le badiri ba bantsi, e bong babetli ba mafika le baagi le babetli ba dikgong le batlhalefi ba mefutafuta mo ditirong tse dintsi 16tsa gouta le selefera le kgotlho le tshipi tse di se nang palo. Nanoga he, o simolole tiro, mme a Morena a nne nao!”
17Dafita a ba a laela dikgosana tsotlhe tsa Iseraele gore di thuse Salomo morwawe a re: 18“A ga ke re, Morena, Modimo wa lona, o na le lona, o bile o lo neile boikhutso ntlheng tsotlhe. Gonne o ne wa neela baagi ba pele ba lefatshe le mo diatleng tsa me, mme lefatshe le la tsenngwa mo taolong ya Morena le ya morafe wa gagwe.
19Jaanong ineeleng ka dipelo le mewa go batla Morena, Modimo wa lona, lo nanoge lo age Ntlo e e Boitshepo ya Morena Modimo gore lo itse go tsenya Letlole la Kgolagano ya Morena le didiri tse di boitshepo tsa Modimo mo Ntlong e e tla agelwang leina la Morena.”


text:
361E rile ka ngwaga wa 14 wa kgosi Hesekia, Saneheribe, kgosi ya Asiria, a bololela metse yotlhe e e femetsweng ya Juta, a e thopa. 2Ke fa kgosi ya Asiria e roma mothoki yo mogolo kwa go kgosi Hesekia kwa Jerusalema, a na le mephato e megolo ya batlhabani, a tswa kwa Lagiše; a tla a ema fa moseleng wa letsha le le kwa godimo fa tseleng ya tshimo ya motlhatswi wa masela. 3Ke fa Eliakime, morwa Hilekia, yo e leng mookamedi wa lelapa la kgosi, le Sebena, mokwaledi, le Joa morwa Asafe, seatla sa kgosi, ba tswela kwa go ene.
4Mme mothoki yo mogolo a ba raya a re: “A ko lo bolelele Hesekia lo re: ‘Kgosi e kgolo, kgosi ya Asiria, e bua jaana e a re: Ke eng se o se ikanyang se se ikanyegang?
5A wena o a re, go bua mafoko fela ke one maano le thata ya ntwa? Jaanong he, o ikanya mang, fa o ntsogetse? 6Bona he, o ikanya seikokotlelo seo sa lotlhaka lo lo pšhwetlegileng sa Egepeto, lo e ka reng fa motho a ikaega ka lone, lwa mo tsena mo seatleng, lwa se phunya: Farao, kgosi ya Egepeto, o direla botlhe jalo ba ba mo ikanyang. 7Mme fa o ka nthaya o a re: Re ikanya Morena, Modimo wa rona. A ga se ona o Hesekia o tlositseng dithota tsa ditlhabelo tsa ona le dialetare tsa ona, a raya Juta le Jerusalema a re: Obamelang fela fa pele ga aletare e? 8Mme jaanong, a ko o dire peelano le morena wa me, kgosi ya Asiria: Ke tla go naya dipitse di le kete tse pedi, fa o kgona go ntsha bapalami ba tsona. 9Mme o ka leleka jang batlhasedi ba molaodi a le mongwe fela wa batlhanka ba ba botlana ba morena wa me? Kampo a o ikanya Egepeto ka ntlha ya dikoloi tsa ntwa le ka ntlha ya bapalami ba dipitse? 10Mme jaanong a o a re ke bololetse go senya lefatshe leno ke sa laelwa ke Morena? Nnyaya! Morena o ntheile a re: Bololela lefatshe leo, o le senye!’ ”
11Ke fa Eliakime le Sebena le Joa ba raya mothoki yo mogolo ba re: “A ko o bue le batlhanka ba gago ka Sesiria, gonne re a se utlwa. Se bue le rona ka Sejuta mo ditsebeng tsa batho ba ba mo loboteng.”
12Mme mothoki yo mogolo a fetola a re: “A morena wa me o nthomile kwa moreneng wa gago le kwano go wena go bua mafoko a? A ga a nthoma kwa banneng ba ba ntseng mo loboteng gore ba je mantle a bone, ba nwe moroto wa bone mmogo le bona?”
13Mothoki yo mogolo a ba a ema fa gaufi, a kua ka kodu e e kwa godimo ka Sejuta a re: “Utlwang mafoko a kgosi e kgolo, a kgosi ya Asiria! 14Kgosi e buile jaana ya re: ‘A Hesekia a se ka a lo tsietsa! Gonne ga a kgone go lo pholosa. 15Le gona a Hesekia a se ka a lo ikanyisa Morena ka go re: Ruri, Morena o tla re pholosa. Motse o ga o nke o neelwa mo seatleng sa kgosi ya Asiria. 16Lo se ka lwa utlwa Hesekia! Gonne kgosi ya Asiria e bua jaana e a re: Agisanyang le nna, lo tswele kwano go nna. Foo mongwe le mongwe wa lona o tla ja moweine wa gagwe le mofeie wa gagwe le go nwa metsi a sediba se gagwe; 17go ya go fitlhela ke tle ke lo tseele kwa lefatsheng le le tshwanang le la lona, kwa lefatsheng la mabele le matute a moweine, kwa lefatsheng la bogobe le masimo a moweine. 18A Hesekia a se ka a lo aketsa a lo raya a re: Morena o tla re pholosa! A mongwe wa medimo ya ditšhaba o kile wa pholosa lefatshe la ona mo seatleng sa kgosi ya Asiria? 19E kae medimo ya Hamathe le ya Arephate? E kae medimo ya Sefarwaime? A e ne ya golola Samaria mo seatleng sa me? 20Ke efe medimo mo medimong yotlhe ya mafatshe e e kileng ya pholosa mafatshe a yona mo seatleng sa me, fa lo re, Morena o tla pholosa Jerusalema mo seatleng sa me?’ ”
21Mme ba didimala fela, ba se ka ba mo fetola ka lefoko lepe. Gonne taelo ya kgosi e ne e re: “Lo se ka lwa mo araba!” 22Ke fa Eliakime, morwa Hilekia, yo e leng mookamedi wa lelapa la kgosi, le Sebena, mokwaledi, le Joa morwa Asafe, letsogo la kgosi, ba tla kwa go Hesekia, ba ikgagotse diaparo, ba mo itsise mafoko a mothoki yo mogolo.


text:
231Mafoko a bofelo a ga Dafita ke a; go bua Dafita morwa Isai, go bua monna yo o beilweng kwa godimo ke Motlodiwa wa Modimo wa ga Jakobe moopedi yo o ratwang wa difela tsa Iseraele, a re:
2Mowa wa Morena o buile
ka nna;
lefoko la gagwe
le mo lolemeng lwa me.
3Go buile Modimo
wa Iseraele,
go ntheile Lefika la Iseraele
a re:
Yo o busang batho
ka tshiamo,
yo o busang ka poifo-Modimo
4o tshwana le lesedi la moso,
e le moso o o se nang maru,
fa letsatsi le tlhaba
le le medisang botala
jo bonana mo lefatsheng
morago ga pula.
5A lelapa la me ga le a nna jalo
fa pele ga Modimo?
Kana o dirile kgolagano
e e sa khutleng le nna
e e rulagantsweng gotlhe,
e e bolokwang.
Pholoso yotlhe ya me
le tsotlhe tse di nkgatlhang,
ruri o tla di tlhogisa.
6Mme disenyi tsotlhe
di tshwana fela le mitlwa
e e latlhwang;
gonne ga e tshwarwe ka diatla.
7Ga e angwe ke ope
fa e se ka selepe le ka ngakale.
Mme e tla fisiwa yotlhe
ka molelo teng foo.
8Maina a bagale ba ga Dafita ke a: Išebaale wa Hagemoni, tlhogo ya ba bararo; o kile a kgadikanya lerumo la gagwe godimo ga ba le 800 ba ba bolailweng ka nako e le nngwe. 9Yo o tlhomaganang nae mo bagaleng ba bararo fa go Dafita e ne e le Eleasare morwa Doto morwa Ahohi. E rile ba kgoba Bafelesita ba ba neng ba phuthegile teng go tlhabana, mme banna ba Iseraele ba tshaba, 10ene a ema a bolaya Bafelesita ga tsamaya seatla sa gagwe sa ba sa lapa, mme seatla sa gagwe sa kgomarela mo tšhakeng, mo Morena o bileng a dira phenyo e kgolo ka letsatsi leo. Banna ba ba neng ba mo hularetse ba boa go thukhutha fela.
11A tlhomagannwa ke Sama morwa Agee wa Harari. Bafelesita ba kile ba phuthegela kwa Legi; teng go ne go le tshimo e e tletseng lotlhodi. Mme ya re banna ba tshaba Bafelesita, 12ene a ikemisa mo gare ga tshimo eo, a e amoga Bafelesita, a ba bolaya. Morena a dira phenyo e kgolo ka mokgwa oo.
13Ba bararo ba ditlhogo di le 30 tsa bagale ba kile ba theoga ba fitlha kwa go Dafita ka nako ya kotulo kwa logageng lwa Adulame. Lesomo la Bafelesita le ne le thibeletse mo molapong wa Refaime. 14Ka nako eo Dafita o ne a le kwa thabeng e e femetsweng, mme setlhopha sa batlhabani ba Bafelesita se le kwa Betleheme. 15Foo Dafita o ne a kgalegile a re: “Ke mang yo o tla nnosang metsi a a tswang go gelelwa kwa mokweleng o o fa kgorong ya Betleheme?” 16Ke fa bagale ba bararo bao ba sutlhelela bothibelelo jwa Bafelesita, ba gelela metsi mo mokweleng o o fa kgorong ya Betleheme, ba a tsaya, ba a isa kwa go Dafita. Mme a gana go a nwa, a a tsholelela Morena 17a re: “A go nne kgakala le nna, Morena, go ka dira selo se. A nka nwa madi a banna ba ba ileng ba tsenya maphelo a bone mo kotsing?” Mme a gana go a nwa. Bagale ba bararo bao ba dirile jalo.
18Abisai monnaa Joabe morwa Seruya, e ne e le tlhogo ya ba bararo. O kile a kgadikanya lerumo la gagwe godimo ga ba ba 300 ba o neng a ba bolaya, mme o ne a tumile mo go ba bararo bao.
19O ne a tlotlegile bogolo go ba bararo bao, a tswa molaodi wa bone, mme a bo a sa lekane le ba bararo ba pele.
20Benaya morwa Joyata morwa monna wa senatla wa ditiro tse dikgolo wa kwa Kapsheele ene a bolaya bagale ba babedi ba Moabe. Gape ke ene yo o kileng a fologa a bolaela tau mo mokweleng ka letsatsi la semathana. 21E bile ke ene yo o neng a bolaya monna yo montle wa Moegepeto. Moegepeto yoo o ne a tshwere lerumo ka seatla, mme ene a mo wela ka thobane fela, a phamola lerumo mo seatleng sa Moegepeto, a mmolaya ka lerumo la gagwe. 22Ke tse di dirilweng ke Benaya morwa Joyata. Mme a tuma mo bagaleng ba bararo. 23O ne a tlotlegile bogolo go ba ba 30, mme a bo a sa lekane le ba bararo. Mme Dafita a mmaya go nna molaodi wa bafemedi ba gagwe.
24Asahele monnaa Joabe e ne e le mongwe wa ba ba 30 le Elehanane morwa Doto wa Betleheme
25le Sama wa Harote le Eleka wa Harote 26le Helese wa Phelete le Ira morwa Ikese wa Thekoa
27le Abiesere wa Anathothe le Mebunai wa Huša 28le Salemone wa Ahohi le Maharai wa Netofa 29le Helebe morwa Baana wa Netofa le Ithai morwa Ribai wa Gibea wa Babenyamene 30le Benaya wa Phirathone le Hitai wa Nagale-Gaaše 31le Abi-Alebone wa Areba le Asemawethe wa Barehume 32le Eliaba wa Saalebone le Jašene wa Kuni le Jonathane morwa 33Sama wa Harari le Ahiame morwa Sarare wa Harari 34le Elifelete morwa Ahasebai wa Maaga le Eliame morwa Ahithofele wa Gilo
35le Hesero wa Karemele le Phaarai wa Arabe 36le Igale morwa Nathane wa Soba le Bani wa Gate 37le Seleke wa Moamone le Naharai wa Beerothe motshola-dibolai wa ga Joabe morwa Seruya 38le Ira wa Moithere le Garebe wa Moithere 39le Uria wa Mohethe. Botlhe ba ne ba le 37.


text:
Bogologolo go ne go na le thaga e nnye yo o neng a ikgantsha thata ka diphofa tse ntle tse diserolwana le molomo wa yona o montsho o o phatsimang. O ne a kotame mo matlhakeng fa thoko ga noka a goa ka lentswe le le neng le utlwa ke botlhe, “Ntebeng! A ga ke montle? Lebang diphofa tsa me tse di serolwana tse di phatsimang!
Lebang molomo o o phatsimisang jaaka marang a letsatsi!”
Dinonyane tse dingwe le diphologolo di ne di sa rate thaga e nnye. Ga se fela gore o ne a ikgantsha! o ne gape a le pelomaswe.
“Heela wena, Kwena!” ga goa Thaga, “Ka meno a gago a a maswe. A makima, a bogale, ga a phepa, e bile go na le manathwana a dinama fa gare ga ona! Phooo! O eletsa e kete o ka bo o na le molomo o o tshwanang le wa me!”
Kwena ya nwela mo metsing mme ya akanya gore go ne go ka nna monate jang fa Thaga e ka bo e tshwaregile mo menong a yona!
E rile fa nako ya Thaga ya go aga sentlhaga e fitlha, a tswelela ka boikgantsho jwa gagwe jwa metlha yotlhe. Go na le gore a batle bojang, matlhaka le diphofa tse di dirisiwang ke dinonyane tsotlhe, e ne a itlhophela go dirisa pampiri e e phatsimang le sephuthelo se se lakaselang, mme a se loga go nna sentlhaga. E rile fa a fetsa, sentlhaga sa gagwe sa benya sa galalela mo letsatsing. “Nkadimeng ditsebe,” ga goa Thaga. “Lebang sentlhaga sa me! A ga se sa maratagolejwa? Bona gore se benya jang mo letsatsing!”
Khudu ya tlolatlola go kgabaganya matlhaka mme ya ema go leba sentlhaga se se makatsang sa Thaga. “A ga o eletse fa o ka bo o na le legae le le tshwanang le la me, Khudu?” ga bua Thaga. “La gago le maswe e bile le bodutu. Leba gore la me le manyedinyedi jang,”
Khudu a tshikinya tlhogo, “Nna pelo ya me e tshweu mo legapeng la me, Thaga. Le a ntshireletsa, se se botlhokwa thata mo go nna,”
Morago, ga goroga legotlwana, la ntsha tlhogo fa tlase ga kgobelelo ya matlhare. Matlho a lona a ganelela mo pampiring e e phatsimang. Ijoo, sentlhaga sa gago se a fatlha,” la goa.
Thaga ya gogomosa diphofa. “Ga go a nna jalo?” a bua ka boikgogomoso. “A ga o a lapa, Legotlo, go nna ka fa tlase ga matlhare le matlharapana a mathokwa? Legae la gago le tlhomola pelo e bile le bodutu.”
“Nnyaya, Thaga,” ga bua Legotlo. “Fa o lekana le nna, o tsongwa ke diphologolo di le dintsi. Fa ke iphitlhile kwa tengteng ga tlhatlagano ya matlhare, ga go yo o ka mponang, ka jalo se se nthusa gore ke se nne mojo wa diphologolo dingwe. Gaaboboi ga go lelwe, go lelwa gaabo mogale.”
“Ke a itse gore o buisiwa ke go nna lefufa,” ga bua Thaga a tsholeditse molomo.
Jaanong go ne go na le noga e kgolo gaufi le noka e e neng e robetse go tloga mariga a simologa. E rile fa e phaphama, ya utlwa e tshwerwe ke tlala thata, ke fa e tloga e ya go batla sengwe se e ka itlosang tlala ka sona. A bona Khudu e nnye e arametse marang a letsatsi. E rile fa Khudu e bona Noga e ntsha leleme mo ganong e bile e gototse matlho ya busetsa tlhogo ya yona mo logapeng. Noga a kgorogotsa Khudu makgetlhonyana, a bona e kete ke logapa fela le le thata, a tswela pele go ya go sela dijo tse a ka di tlhafunang ka meno a gagwe.
Ka bonako Noga ya bona Legotlo, a ntse a sela dithotse le maungo mangwe a a monate go ipeela dijo tsa motshegare. A gagaba go ya kwa go ena, a nanya gore a se dire mokgwasa, fela mala a gagwe a a neng a duma a mo swabisa. Legotlo a inaya naga, a tsena ka lenga la seloko. A iphitlha ka fa tlase ga tlhatlagano ya matlhare. A iphitlha moo ka tidimalo, a sa itshikinye. Noga a phuruphutsa matlhare nakwana, jaanong mala a gagwe a ne a dumela kwa godimo. O ne a tshwerwe ke tlala mme a se na nako ya go tlhotlhora matlhare otlhe go batla Legotlo le le ka se mo kgoriseng, ka jalo a tswelela pele.
Ya re a tsamaya a iphitlhela a le gaufi le noka. Koo, a bona sengwe se se makatsang. Se ne se lebega e kete ke sentlhaga, fela se ne se lakasela e bile se benya mo letsatsing le le galalelang. Noga a bona Thaga e fofela mo sentlhageng. “Go a makatsa gore nonyane ga e a ka ya leka go fitlha sentlhaga gore noga e e tshwerweng ke tlala e seke ya se bona,” noga ya bua ka pelo.
A gagaba ka setu a lebile kwa nokeng a tsamaela gaufi le matlhaka go ya kwa sentlhageng sa Thaga. Ka lesego, fa a ipaakanyetsa go tsenya tlhogo ya gagwe mo sentlhageng go ja nonyane e nnye, a bonwa ke dinonyane tse dingwe, tse di neng tsa goa mokgosi. Thaga ya tswa ka lobelo mo sentlhageng nako e santse e le teng mme ya inaya naga, fela noga ya thubaka sentlhaga sa ba sa wela fa fatshe, sa tswa diphatsana “Seo se tla go ruta, wena Thaga, gore boikgantsho ga bo duele,” ga bua dinonyane tse dingwe.
“Jaanong bona!” ga bua lemphorwana, “Diphofa tsa gago di fetogile, jaanong di thokwa!”
Thaga ya leba diphuka tsa yona ka pelobotlhoko. Ee, tota di ne di le thokwa. O ne a le ditlhong. E seng ka gore o tswile mo leganong la noga, ka gonne ntlo ya gagwe e thubakilwe e bile diphuka tsa gagwe tse di serolwana di fetogile go nna thokwa, di tshwana le tsa dinonyane tse dingwe.
Thaga o ne a ithuta go le gontsi. A seka a tlhola a ikgantsha mme a simolola go nna pelonomi mo diphologolong dingwe. Le fa e le gore diphuka di ne tsa boela go nna serolwana gape, go fitlha gompieno, mariga mangwe le mangwe, di fetoga go nna thokwa, go mo gakolola ka bosilo jwa gagwe.
Thaga e nnye ya moikgantshi
- Dirisa mmopa, tege ya go tshameka kgotsa Poresitiki go ipopela badiragatsi ba leinane, kgotsa ithalele ditshwantsho tsa gago mme o di segolole. Dirisa badiragatsi ba gago go anela leinane gape ka mo o ratang ka teng!
- A go na le mainane mangwe a o a itseng a mo go ona go nang le dinoga le dinonyane. Go diragala eng mo mainaneng a? A go na le ditshwano mo leinaneng le?


text:
71Mo metlheng ya ga Ahase, morwa Jothame, morwa Usia, kgosi ya Juta, ga bolola Resine, kgosi ya Siria, a ya kwa motseng wa Jerusalema go tlhabana le ona, a na le Pheka, morwa Remalea, kgosi ya Iseraele, mme a se ka a kgona go tlhabana le ona.
16:5
2Jaanong ba ntlo ya ga Dafita ba begelwa ga twe: “Basiria ba thibeletse kwa Eferaime.” Ke fa pelo ya ga Ahase e tetesela le dipelo tsa morafe wa gagwe jaaka ditlhare tsa sekgwa di tshikinngwa ke phefo.
3Mme Morena a raya Jesaya a re: “Tswaya tlhe o kgatlhantshe Ahase, wena le morwao Seare-Jašube, kwa mosele wa metsi a letsha le le kwa godimo o felelelang teng, fa tseleng ya motlhatswi wa masela, 4o mo ree o re: ‘Itise o iketle, o se ka wa tshaba; a pelo ya gago e se ka ya boifa metswaiso e mebedi e, e e kuang musi fela, e leng bogale jo bo tukang jwa ga Resine le Basiria le jwa morwa Remalea!
5E re ka Basiria ba go logetse maano a a bosula, ba na le Eferaime le morwa Remalea ba re: 6A re bololeng, re ye kwa lefatsheng la Juta, re le tshose, re le ithopele, re tle re bee morwa Tabeele kgosi mo go lone:
7“ ‘Morena Modimo o bua jaana a re: Ga go ka ke ga nna jalo, le e seng go dirafala. 8Gonne tlhogo ya Siria ke Damaseko, tlhogo ya Damaseko ke Resine. Mme e tla re dinyaga di le 65 di sena go feta, Baeferaime ba bo ba thubakantswe, e sa tlhole e le morafe. 9Tlhogo ya Eferaime ke Samaria, tlhogo ya Samaria ke morwa Remalea.
“ ‘Fa lo sa dumele, ga lo ka ke lwa tlhomama.’ ”
10Morena a bua le Ahase gape a re:
11“Ikopele sesupo mo go Morena, Modimo wa gago, le fa e le se se tswang kwa tlase felong ga baswi, gongwe se se tswang kwa godimo bogodimong.”
12Mme Ahase a re: “Ga ke rate go se kopa, e se re gongwe ka bo ke leka Morena.”
13Ke fa Jesaya a re: “Lona ba ntlo ya ga Dafita, reetsang! A ga go ise go lo lekane go lapisa batho, ka lo sa ntse lo lapisa Modimo wa me le ona? 14Ka ntlha ya moo Morena ka esi o tla lo naya sesupo: Bonang, lekgarebe le tla nna moimana, le belega ngwana wa mosimane, le mo taya leina la Imanuele7:14 Ke go re: Modimo o na le rona..
Math. 1:21
Luka 1:31
Joh. 8:8,10
9:5
15O tla ja madila le dinotshe go tsamaya a be a itse go latlha tse di bosula le go tlhopha tse di molemo.
16Gonne e tla re mosimane a ise a itse go latlha tse di bosula le go tlhopha tse di molemo, lefatshe le ò tshabang dikgosi tse pedi tsa lone, le bo le tlogetswe.
17“Mme wena le morafe wa gago le ntlo ya ga rraago Morena o tla lo tlisetsa malatsi a a iseng a ke a tle go tloga ka letsatsi le Eferaime o kgaoganyeng le Juta ka lone: A a tlisa ka kgosi ya Asiria.
18“Mo motlheng oo Morena o tla bitsa diboba tse di kwa bokhutlong jwa dinoka tsa Egepeto ka molodi le dinotshe tse di kwa lefatsheng la Asiria 19gore di tle tsotlhe, di thibelele mo melapong ya megorogoro le mo dipharong tsa mafika, le mo ditlhareng tsotlhe tse di mitlwa, le mo mafelong otlhe a go nosiwang teng.
20“Mo motlheng oo Morena o tla beola tlhogo le maboa a maoto, a tlosa ditedu le tsona ka logare lo lo adimilweng kwa moseja ga noka ya Ferathe, e bong kgosi ya Asiria.
21“Ka sebaka seo motho o tla bo a ruile kgomo ya moroba e le nngwe le dinku di le pedi fela. 22Mme o tla ja madila ka ntlha ya bontsi jwa mašwi a o a bonang; gonne botlhe ba ba tlogetsweng mo lefatsheng ba tla ja madila le dinotshe.
23“Ka sebaka seo felo gongwe le gongwe, fa go neng go le ditlhare tsa meweine tse kete, tse tlhwatlhwa ya tsona e leng diselefera tse kete, go tla tlhoga mesu le ditshetlho. 24Go tla iwa teng ka metsu le bora; gonne lefatshe lotlhe le tla bo le tletse mesu le ditshetlho fela. 25Ga go nke go tlhola go iwa kwa dithabeng tsotlhe tse di neng di tlhagolwa ka dipetlwana ka ntlha ya go boifa mesu le ditshetlho. E tla nna mafulo a dikgomo le magatako a dinku.”


text:
Aferika
Aferika -ke continente e e tona lefatshe ka bophara e e tlang morago ga ya Asi.O selekanyo sa 30.2 million km² mme ka fa dithoko go bo go nna le mawatle a a dikaganyeditseng.E nale batho ba le 1.22 billion (ditshupo tsa ngwaga wa 2016), e ka tswa e nale batho ba ka nna selekanyo sa 14.72% mo palobathong ya lefatshe ka bophara.Continente e e dikagenyeditswe ke lewatle la Mediterranean mo bophirima, otlhe a Suez Canal gape le la Red Sea mo letlhakoreng la Sinai Peninsula mo bokonebophirima,lewatle la Indian Ocean mo borwabotlhaba, gape le la Atlantic Ocean mo bophirima[1].Continente e e akaretsa lefatshe le tshwana le la Madagascar le a mangwe fela jalo[2].
Aferika o nale seemo sa lewapi se se pharologanyo le di continete tse dingwe.Mafatshe a a fa gare ga continente a na le pula e e ntsi le mogote o o feteletseng,fa kwa borwa gone go nale pula e eseng ntsiAfrica.Pula e e ntsi e e rotloetsa dilo di tshwana temothuo le tse dingwe fela jalo[3].
Mafatshe a Aferika ka bontsi a tshabelelwa ke dintwa tsa tshololo madi ebile di utlwisa botlhoko.Dintlwa tse gantsi di diragalela kwa bogare jwa Aferika.Bontsi jwa ntwa tse di bakwa ke ditswa mmung le lefatshe ntateng ya palo batho ba bantsi[4].
Thekiso ya Dinaka tsa Ditlou mo Aferika[paakanyo | edit source]
Balephata la tikologo , diphologolo le bojanala ba ntse ba tshwere phage ka mangana ba lwantsha le makgotla a mafatshefatshe a pabalelo tikologo le ditsa tlholego aa tshwanang le le kwa The Hague, Netherlands, la CITES go a kopa go le letlelela go rekisa mokoakoa wa dinaka tsa ditlou o le setseng le o kokoantse mo lefatshing leno.
Go ya ka Modiri wa Lephata le yo o ithebagantseng le dikgang tsa makgotla a CITES, Mme Diana Chimidza, ba setse ba dirisetse madi a ka tshwarang P400 000 go Iwantshana le kgang e ya moruthuta.Mokoakoa o wa dinaka tsa ditlou o ile wa phuthwa mo ditloung tse dineng di sule loso lwa tlholego kgotsa di bolailwe ka mabaka a gore di ntsifetse mme go lemoga gore go di hokotsa go ka thusa gore di seka tsa imela tikologo. Mma Chimidza o tlhalositse fa ditlou tsa Botswana di setse le Namibia ba rekise dina«:: tsa ditlou tse di kgobokantseng ba bolela gon dinaka tse tsa ditlou tse rekesediwang mmebaraka ys theko ya ditlou jaaka Japan la tsa ditlou tse di bolailweni eseng kafa molaong, fa tse dingwe e le tsa bogodu[5].


text:
Morwadi yo o rategang
Lorato Trok
Brian Wambi
O ke Natefo. O na le bokgaitsadie ba barataro.
Batsadi ba gagwe ba mo fa pitsa e nnye. O a e rata.
Ka letsatsi lengwe bokgaitsadie ba thuba pitsa e.
Natefo ga a bone pitsa ya gagwe. O lela letsatsi lotlhe.
Natefo o a tshaba. O palama setlhare se se telele.
Batsadi ba gagwe ba a mo fitlhelela. "Ka kopo, fologela kwa tlase."
Bokgaitsadie ba opela, “Ka kopo fologela kwa tlase.”
Natefo o kgala pina ya bona.
Jaanong tsala ya ga Natefo ya fitlha.“Ka kopo fologela kwa tlase,” a opela.
Tsala ya ga Natefo a opela go fitlhelela a fologa kwa setlhareng.
Ditsala di tsamaya mmogo go ya gae.
Botlhe ba keteka gore Natefo o boetse gae. Natefo o fiwa pitsa e ntšhwa.
You are free to download, copy, translate or adapt this story and use the illustrations as long as you attribute in the following way:
Morwadi yo o rategang
Author - Ritah Katetemera and Mulongo Bukheye
Translation - Lorato Trok
Illustration - Brian Wambi
Language - Setswana
Level - First words
© African Storybook Initiative 2016
Creative Commons: Attribution 4.0
Source www.africanstorybook.org


text:
2 Mme mo letsatsing la boraro go ne ga nna le mokete wa lenyalo kwa Kana wa Galalea, mme mmaagwe Jesu o ne a le teng koo.2 Jesu le barutwa ba gagwe le bone ba ne ba laleditswe kwa moketeng oo wa lenyalo.3 Fa beine e tloga e fela, mmaagwe Jesu o ne a mo raya a re: “Ga ba na beine.”4 Le fa go ntse jalo, Jesu o ne a mo raya a re: “Mosadi, seo se ama nna le wena jang?* Nako ya me ga e ise e tle.”5 Mmaagwe o ne a raya ba ba abelang batho beine a re: “Lo dire sengwe le sengwe fela se a se lo bolelelang.”6 Go ne go na le dinkgo tsa metsi tsa leje di le thataro jaaka go ne go tlhokega go ya ka melao ya Bajuda, gore ba tle ba tlhape diatla pele ga ba ja.+ Nkgo nngwe le nngwe e ne e kgona go tshola dilitara di ka nna 44 kgotsa 66.*7 Jesu o ne a ba raya a re: “Tlatsang dinkgo tseno ka metsi.” Ka jalo, ba ne ba di tlatsa.8 Go tswa foo, o ne a ba raya a re: “Jaanong gelelang mangwe a one mme lo a ise kwa morulaganying wa mokete.” Ka jalo, ba ne ba a isa.9 E rile mokaedi wa mokete a utlwa metsi a jaanong a neng a fetotswe beine, mme a sa itse gore e ne e tswa kae (le fa gone batlhanka ba ba neng ba gile metsi ba ne ba itse), mokaedi wa mokete o ne a bitsa monyadi10 mme o ne a mo raya a re: “Batho ba bangwe botlhe ba ntsha beine e e monate pele, mme fa batho ba tagilwe, ba ntsha ya maemo a a kwa tlase. Wena o ntse o beile beine e e monate go fitlha jaanong.”11 Jesu o ne a dira seno kwa Kana wa Galalea e le kgakgamatso ya gagwe ya ntlha, ka tsela eo, o ne a bonatsa kgalalelo ya gagwe,+ mme barutwa ba gagwe ba ne ba dumela mo go ene.12 Morago ga seno ene le mmaagwe le bomonnawe*+ le barutwa ba gagwe ba ne ba ya kwa Kaperenama,+ mme ga ba a ka ba nna koo malatsi a le mantsi.13 Jaanong Tlolaganyo+ ya Bajuda e ne e le gaufi, mme Jesu o ne a ya kwa Jerusalema.14 O ne a fitlhela ba ba rekisang dikgomo, dinku le maphoi,+ le baananyi ba madi* ba le mo ditulong tsa bone mo tempeleng.15 Ka jalo, fa a sena go loga seme sa megala, o ne a kobela batho botlhe ba ba tshotseng dinku le dikgomo kwa ntle ga tempele, e bile o ne a tsholola madi a tshipi a baananyi ba madi a bo a pitikolola ditafole tsa bone.+16 Mme o ne a raya ba ba rekisang maphoi a re: “Ntshang dilo tseno fano! Tlogelang go dira ntlo ya ga Rre ntlo ya kgwebo!”*+17 Barutwa ba gagwe ba ne ba gakologelwa gore go kwadilwe jaana: “Tsela e ke ratang ntlo ya gago ka yone e tla nna jaaka molelo mo pelong ya me.”*+18 Ka jalo, Bajuda ba ne ba mo raya ba re: “O ka re bontsha sesupo sefe+ sa gore o na le tshwanelo ya go dira dilo tseno?”19 Jesu o ne a ba araba a re: “Digang tempele eno, mme mo malatsing a le mararo ke tla e tsosa.”+20 Foo Bajuda ba ne ba re: “Tempele eno e ne ya agiwa mo dingwageng di le 46, mme wena o a re o tla e tsosa mo malatsing a le mararo?”21 Mme fa a bua ka tempele, o ne a raya mmele wa gagwe.+22 E rile a tsosiwa mo baswing, barutwa ba gagwe ba ne ba gakologelwa gore o ne a tle a bue seo,+ mme ba ne ba dumela se Dikwalo di se buang le se Jesu a neng a se buile.23 Le fa go ntse jalo, e rile a le kwa Jerusalema kwa moletlong wa Tlolaganyo, batho ba le bantsi ba ne ba dumela mo leineng la gagwe fa ba bona dikgakgamatso tse a neng a di dira.24 Mme Jesu o ne a sa ba tshepe ka ntlha ya gore o ne a ba itse botlhe25 le ka ntlha ya gore o ne a sa tlhoke go bolelelwa sepe ka batho, ka gonne o ne a itse se se mo pelong ya motho.+
Dintlha Tse di Kwa Tlase
^ Ke sekapuo sa Ba-Semite se se dirisiwang fa motho a gana. Go dirisiwa ga lefoko “mosadi” ga go bontshe go tlhoka tlotlo.
^ Kgotsa “dilekanyo tsa bata di le pedi kgotsa di le tharo.” Bata e lekana le 22 L. Bona Dintlha B14.


text:
61Morena a ba a raya Moše a re: 2“Bua le Baiseraele o ba ree o re: ‘Fa monna gongwe mosadi a ikana maikano a moikiledi ka boene a go ikilela Morena,
3gona a a itime weine le dino tse di tlhapelang, a se ka a nwa aseine ya weine le aseine ya motatswa, le e seng go nwa matute a moweine; le gona a se ka a ja maungo a mašwa a moweine le e seng maswabi a ona.
4Ka malatsi otlhe a ikilelo ya gagwe a se ka a ja sepe se se dirwang ka maungo a moweine le e seng dithapo, le fa e le matlape a ona.
5“ ‘Ka malatsi otlhe a maikano a ikilelo ya gagwe go se ka ga tla logare mo tlhogong ya gagwe. A a nne boitshepo go tsamaya malatsi a fele a o ikileletseng Morena ka ona. A a lese moriri wa gagwe o gole fela.
6Ka malatsi otlhe a go ineela Morena ka boikilelo a se ka a atamela setoto sa moswi. 7Le fa go sule rraagwe gongwe mmaagwe gongwe morwa-rraagwe gongwe kgaitsadie, a se ka a iitshekolola ka bone; gonne itshepelo ya Modimo wa gagwe e mo tlhogong ya gagwe.
8O itshepetse Morena ka malatsi otlhe a boikilelo jwa gagwe.
9“ ‘Mme fa motho a swela fa go ene ka tshoganyetso, mme a itshekolola tlhogo ya itshepelo ya gagwe, foo a a ipeole tlhogo ka letsatsi le a itshekang gape ka lone, e bong ka letsatsi la bosupa.
10Mme ka letsatsi la robedi a ise maphoi a le mabedi gongwe maebana a le mabedi kwa go moperesiti kwa mojakong wa Tente ya Boipontsho.
11Lengwe a moperesiti a le dire setlhabelo sa boleo, le lengwe a le dire setlhabelo sa phiso, a mo direle thuanyo, ka a tsenywe ke sefifi ka ntlha ya moswi. A be a itshepise tlhogo ya gagwe gape ka letsatsi leo, 12a ineele Morena sešwa ka boikilelo malatsing a itshepelo ya gagwe, a be a tlise kwana e tonanyana ya ngwaga o le mongwe go nna setlhabelo sa molato. Mme malatsi a pele a se ka a balwa, gonne o itshekologile mo itshepelong ya gagwe.
13“ ‘Molao wa moikiledi wa Modimo ke o: Ka letsatsi le malatsi a itshepelo ya gagwe a felang ka lone a a tle kwa mojakong wa Tente ya Boipontsho. 14A isetse Morena neo ya tlhabelo ya gagwe, e bong kwana e le nngwe e tonanyana ya ngwaga o le mongwe e e se nang bogole ya setlhabelo sa phiso le kwana e le nngwe e namagadi ya ngwaga o le mongwe e e se nang bogole ya setlhabelo sa boleo le phelehu e le nngwe e e se nang bogole ya setlhabelo sa tebogo 15le seroto sa dinkgwe tse di sa bedisiwang tsa bupe jo bo boleta, e bong dikuku tse di budilweng ka lookwane le dinkgwana tse dipapetla tse di sa bedisiwang tse di tshasitsweng lookwane le ditshupelo tsa dijo le tsa dino tsa teng.
16“ ‘Jaanong a moperesiti a di tlise fa pele ga Morena, a mo direle setlhabelo sa boleo le setlhabelo sa phiso. 17Mme phelehu a e direle Morena setlhabelo sa tebogo mmogo le seroto sa dinkgwe tse di sa bedisiwang. Le gona moperesiti a mo direle tshupelo ya dijo le tshupelo ya dino. 18Jaanong a moikiledi a ipeole tlhogo ya itshepelo ya gagwe kwa mojakong wa Tente ya Boipontsho, a be a tsee moriri wa tlhogo ya itshepelo ya gagwe, a o latlhele mo molelong o o fa tlase ga setlhabelo sa tebogo.
19“ ‘Gape a moperesiti a tsee letsogo le le apeilweng la phelehu le kuku e le nngwe e e sa bedisiwang mo serotong le senkgwana se sepapetla se se sa bedisiwang se le sengwe, a di bee mo diatleng tsa moikiledi, a sena go ipeola tlhogo ya itshepelo ya gagwe, 20mme moperesiti a di kgadikanye go nna tshupelo ya kgadikanyo fa pele ga Morena; ke tse di boitshepo tsa moperesiti mmogo le sehuba sa kgadikanyo le serope sa seabe. Morago ga moo moikiledi o ka nwa weine.
21“ ‘Ke ona molao wa moikiledi yo o ikanetseng Morena neo ya tlhabelo ya gagwe ka ntlha ya itshepelo ya gagwe kwa ntle ga tse dingwe tse a ka kgonang go di tlisa. A a dire ka fa maikanong a gagwe a o a ikanneng ka fa molaong wa itshepelo ya gagwe.’ ”
22Morena a ba a raya Moše a re: 23“Raya Arone le bomorwawe o re: ‘Tshegofatsang Baiseraele jaana ka go ba raya lo re:
24“ ‘A Morena a go tshegofatse,
a go boloke;
25a Morena a go phatsimisetse
sefatlhego sa gagwe,
a go itshwarele;
26a Morena a go tsholeletse
sefatlhego sa gagwe,
a go nee kagiso!’
27“A ba bee leina la me jalo mo Baiseraeleng, mme nna ke tla ba tshegofatsa.”


text:
181Morago ga tseo Paulo a tloga kwa Athene, a ya kwa Korinthe. 2A fitlhela Mojuta mongwe teng yo leina la gagwe e leng Akwila, e le yo o tsaletsweng kwa Ponto, yo e leng gona a tswang kwa Italia, a na le Perisila mosadi wa gagwe; ka gonne Kelaudio o ne a laotse gore Bajuta botlhe ba tloge mo Roma, mme Paulo a ya kwa go bone.
3Mme ya re ka a le wa tiro nngwe fela nabo, a nna nabo, mme ba dira. Tiro ya bone e ne e le go dira ditente.
1 Bakor. 4:12
4Paulo a fetolana le batho mo senagogeng ka Sabata mongwe le mongwe, a kgona Bajuta le Bagerika.
5E rile Silase le Timotheo ba tswa kwa Maketonia, Paulo a tlhagafalela Lefoko, a tiisetsa Bajuta gore Jesu ke Keresete.
6Ya re ba ganetsa, ba kgala, a ikudubatsa diaparo, a ba raya a re: “A madi a lona a wele ditlhogong tsa lona! Nna ke itshekile; go tloga jaanong ke tla ya kwa baheitaneng.”
20:26
7Mme a tloga teng, a ya mo ntlong ya mongwe yo leina la gagwe e leng Titio Juseto, e le yo o boifang Modimo, yo ntlo ya gagwe e bapileng le senagoge. 8Kerisepo, mogogi wa senagoge, a dumela mo Moreneng le botlhe ba lelapa la gagwe; le Bakorinthe ba le bantsi, ya re ba utlwa, ba dumela, ba be ba kolobediwa.
9Morena a raya Paulo bosigo ka pono a re: “O se ka wa boifa; bua fela, o se ka wa didimala!
10Gonne nna ke na nao, mme ga go ope yo o tla go tlhaselang go go direla bosula; gonne ke na le batho ba bantsi mo motseng o.”
Joh. 10:16
11Mme a nna teng ngwaga le dikgwedi tse thataro, a ruta Lefoko la Modimo mo go bona.
12E rile Galeo e le molaodi wa Agaya, Bajuta ba tsogela Paulo ka bongwefela jwa pelo, ba mo isa kwa lekgotleng 13ba re: “Motho yo, o kgona batho gore ba direle Modimo ka mokgwa o o thulanang le molao.”
14Ya re Paulo a re o tumolola molomo, Galeo a raya Bajuta a re: “Bajuta ke lona, fa e ka bo e le tshiamololo gongwe tiro ya bolotsana, nka bo ke lo itshokela ka fa tshwanelong ya teng.
15Mme fa e le dikgang ka ga thuto le maina le molao o e leng wa lona, tsona tseo di iponeleng ka losi; ga ke rate go nna moatlhodi wa dilo tseo.”
16Mme a ba leleka mo kgotleng. 17Jaanong botlhe ba tshwara Sosethene, mogogi wa senagoge, ba mmetsa teng mo kgotleng; mme Galeo a se ka a re sepe ka ga dilo tseo.
18Paulo a fela a tlhola malatsi a se kae teng; ke fa a sadisa bakaulengwe sentle, a tswa teng ka mokoro, a ya kwa Siria, a na le Perisila le Akwila; a bile a ipeotse tlhogo mo Kenegerea; gonne o ne a dirile maikano.
Num. 6:9,18
19Ba fitlha kwa Efeso, mme a ba tlogela teng. Ene a tsena mo senagogeng, a fetolana le Bajuta. 20Ya re ba mo kopa gore a tlhole nabo malatsinyana, a se ka a dumela, 21mme a ba sadisa sentle a re: “Kana ke tshwanetse go nna mo moletlong o o tlang kwa Jerusalema. Ke tla boela kwano go lona, fa Modimo o rata.” Mme a tloga mo Efeso ka mokoro.
Jak. 4:15
22Ya re a sena go fitlha kwa Kaisarea, a tlhatlogela kwa Jerusalema, a dumedisa phuthego, a ba a ya kwa Antiogia.
23Ya re a sena go nna sebaka teng, a tloga, a ralala lefatshe la Galatia le la Feregia ka go tlhomoganya mafelo, a tiisa barutwa botlhe.
24Jaanong Mojuta mongwe yo leina la gagwe e leng Apolo a fitlha kwa Efeso; o ne a tsaletswe kwa Aleksanteria, e le monna yo o rutegileng, yo o nonofileng mo Dikwalong.
25Monna yo, o ne a rutilwe Tsela ya Morena, mme a bua ka go tuka mo pelong, a ruta ka kelelelo ka ga Jesu, mme kolobetso o ne a itse ya ga Johane fela.
26Ene a simolola go bua ka phuthologo mo senagogeng. Mme ya re Perisila le Akwila ba mo utlwa, ba mo itseela, ba mo phuthololela tsela ya Modimo ka kelelelo e e fetisang. 27Ya re a rata go fetela kwa Agaya, bakaulengwe ba mo nametsa, ba kwalela barutwa gore ba mo tshole. Ya re a sena go fitlha, a thusa thata ba ba dumetseng ka bopelotlhomogi jwa Modimo; 28gonne o ne a fenya Bajuta ka nonofo mo pepeneneng, a supa ka Dikwalo gore Jesu ke Keresete.


text:
BASHA BA BOTSA JAANA
Goreng Ke se Na Ditsala?
O mo Internet, o lebile ditshwantsho tsa phathi nngwe ya bosheng. Ditsala tsotlhe tsa gago di teng e bile go lebega ba ja monate tota. Mme go tlhaela sengwe. Tota e bile, go tlhaela mongwe—wena!
O ipotsa jaana: ‘Kante ke eng nna ke sa lalediwa?’
Go kgatlhegela go itse dilo go felela ka mahutsana. O ikutlwa e kete ba go tlhanogetse! E kete botsala jwa gago bo phutlhama jaaka ntlo ya mantlwane e e lotsatsa e e agilweng ka mabokose. O fekeediwa ke maikutlo a go jewa ke bodutu o bo o ipotsa gore, ‘Goreng ke se na ditsala?’
Dipotso ka bodutu
Boammaaruri kgotsa Maaka
Fa o na le ditsala tse dintsi, le ka motlha o ka se jewe ke bodutu.
Fa o ka dirisa mafelo a go ikgolaganya le batho ka Internet, o ka se tlhole o jewa ke bodutu.
Fa o romela melaetsa e mentsi ka founu ya selula, le ka motlha o ka se jewe ke bodutu.
Fa o direla ba bangwe dilo, le ka motlha o ka se jewe ke bodutu.
Karabo ya dipotso tseno tsotlhe tse nnè ke maaka.
Ka ntlha yang?
Boammaaruri ka botsala le bodutu
Go nna le ditsala tse dintsi ga go tlhomamise gore o ka se tsoge o jelwe ke bodutu.
“Ke rata ditsala tsa me, mme ka dinako tse dingwe ke akanya gore bone ga ba na sepe le nna. O ikutlwa o jewa ke bodutu thata fa o dikologilwe ke ditsala tse o di ratang mme go lebega tsone di sa go rate kgotsa di sa go tlhoke.”—Anne.
Go dirisa mafelo a go ikgolaganya le batho ka Internet ga go tlhomamise gore le ka motlha o ka se jewe ke bodutu.
“Batho bangwe ba kokoanya ditsala fela jaaka batho ba ba ratang go kokoanya ditshwantsho tse di kgabisang. Mme go nna le ditshwantsho tse dintsintsi go ka se dire gore motho a ikutlwe a ratiwa. Fa o se na ditsala tsa mmatota, ditsala tsa gago tsa mo Internet di tshwana fela le ditshwantsho tse di kgabisitseng.”—Elaine.
Go romela melaetsa e mentsintsi ga go tlhomamise gore o ka se tsamaye o jewa ke bodutu.
“Ka dinako tse dingwe fa o jewa ke bodutu o nnela go tlhola founu ya gago go bona gore a go na le tsala e e go romeletseng molaetsa. Mme fa o setse o jewa ke bodutu o bo o lemoga gore ga go ope yo o lekileng go ikgolaganya le wena, seo se ka dira gore o jewe ke bodutu le go feta!”—Serena.
Go direla ba bangwe dilo ga go tlhomamise gore o ka se tsamaye o jewa ke bodutu.
“Ka metlha ke leka go nna pelotshweu mo ditsaleng tsa me, mme ke lemogile gore bone ga ba ntshware ka tsela eo. Ga se gore ke ikwatlhaela go ba bontsha bopelotshweu, mme go utlwisa botlhoko gore bone ga ba ke ba nna pelotshweu mo go nna.”—Richard.
Ntlha ya botlhokwa: Tota bodutu ke kgang ya mogopolo. Lekgarebe lengwe le le bidiwang Jeanette la re: “Bo tswa mo teng ga motho, e seng mo bathong ba bangwe.”
O ka dira eng fa o ikutlwa o se na ditsala e bile o jewa ke bodutu?
Ditsela tsa go fenya bodutu
Tokafatsa go itshepa.
“Bodutu bo ka bakwa ke go ipelaela. Go thata go nna botsalano le go amogela batho ba ba batlang go nna ditsala tsa gago fa o sa ikutlwe o tshwanelwa ke go kgatlhegelwa ke motho ope.”—Jeanette.
Baebele ya re: “O rate moagelani wa gago jaaka o ithata.” (Bagalatia 5:14) E le gore re nne le ditsala tse di siameng, re tshwanetse go ipona re le botlhokwa ka selekanyo se se rileng—mme gone re sa ikgogomose.—Bagalatia 6:3, 4.
Tila go ikutlwela botlhoko.
“Bodutu bo tshwana le motlhaba o o totomelang. Fa o ntse o nwelelela mo go one, go nna thata go tswa. Fa o nnela go akanya kafa o jewang ke bodutu ka gone, go ise go ye kae, o tla bo o le motho yo o bodutu e bile go se na ope yo o batlang go nna le wena.”—Erin.
Baebele ya re: “Lorato . . . ga lo ipatlele melemo ya lone fela.” (1 Bakorintha 13:4, 5) Boammaaruri ke gore, fa re akanya ka rona fela, ga re tlhole re utlwela ba bangwe botlhoko jaaka pele mme ka jalo ga go motlhofo gore re nne le ditsala. (2 Bakorintha 12:15) Ga go nnete e e fetang eno: Fa katlego ya gago e ikaegile ka se ba bangwe ba se dirang, ruri o tla palelwa! Ka jalo, tota mafoko a a jaaka “Ga go na ope yo o ntlholang” le “Ga go na ope yo o ntaletsang” a dira gore batho ba bangwe e nne bone ba laolang boitumelo jwa gago. A ga se go ba fa taolo e e feteletseng?
O se ka wa tsalana le mongwe le mongwe fela.
“Batho ba ba jewang ke bodutu ba batla go ratiwa, mme seo se ka dira gore ba felele ba sa tlhole ba kgathala gore ba ratiwa ke mang. Ba batla fela go ratiwa. Mme batho bangwe ba ka dira gore o ikutlwe o ratiwa go tswa foo ba bo ba go ja ntsoma. Go tswa foo o tla jewa ke bodutu le go feta.”—Brianne.
Baebele ya re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” (Diane 13:20) Motho yo o suleng ke tlala, a ka ja sengwe le sengwe fela. Ka tsela e e tshwanang, batho ba ba se nang ditsala ba ka batla ditsala le mo bathong ba ba sa siamang. Ba ka nna ba bo ba wela mo diatleng tsa batho ba ba jang ntsoma, ba akanya gore botsala jo bo ntseng jalo bo siame le gore ba se ka ba solofela sepe se se botoka.
Konelo: Mongwe le mongwe o a tle a jewe ke bodutu; ke fela gore ba bangwe ba jewa ke bodutu go feta ba bangwe. Mme le fa bodutu e ka nna boikutlo jo bo utlwisang botlhoko thata, se se salang ke gore ke boikutlo fela. Gantsi re nna le maikutlo a a rileng morago ga go akanya, mme re ka kgona go laola dikakanyo tsa rona.
Lebelela dilo tse tota batho ba bangwe ba ka kgonang go di dira. Jeanette, yo o nopotsweng pelenyana, a re: “Ga se mongwe le mongwe yo o tla tswelelang a le tsala ya gago e kgolo, mme o tla bona batho ba ba amegang ka wena. Mme go amega go lekane. Ke gone go thusang gore o se ka wa jewa ke bodutu.”
A o tlhoka thuso e e oketsegileng? Bala “ Go Fenya Poifo ka Botsala.” Itseele le khopi ya PDF ya “Go Fenya Bodutu.”


text: Sekai ka Kanojo ka Erabenai Capitolo 34 Scan ITA - Sekai ka Kanojo ka Erabenai Capitolo 34 Scan ITALIANE - Sekai ka Kanojo ka Erabenai Capitolo 34 MangaWorld - Sekai ka Kanojo ka Erabenai Capitolo 34 MangaDex - Sekai ka Kanojo ka Erabenai Capitolo 34 MangaEden - Sekai ka Kanojo ka Erabenai Capitolo 34 Leggi online - Sekai ka Kanojo ka Erabenai Capitolo 34 Reader ITA - Sekai ka Kanojo ka Erabenai Capitolo 34 Scan online - Sekai ka Kanojo ka Erabenai Capitolo 34 Read online - Sekai ka Kanojo ka Erabenai Scan ITA - Sekai ka Kanojo ka Erabenai Scan ITALIANE - Sekai ka Kanojo ka Erabenai MangaWorld - Sekai ka Kanojo ka Erabenai MangaDex - Sekai ka Kanojo ka Erabenai MangaEden - Sekai ka Kanojo ka Erabenai SUB ITA - Sekai ka Kanojo ka Erabenai Leggi online - Sekai ka Kanojo ka Erabenai Reader ITA - Sekai ka Kanojo ka Erabenai Scan online - Sekai ka Kanojo ka Erabenai Read online - Sekai ka Kanojo ka Erabenai Online - Sekai ka Kanojo ka Erabenai Manga ITA - Sekai ka Kanojo ka Erabenai Manga Scan - Sekai ka Kanojo ka Erabenai Scan manga online - Sekai ka Kanojo ka Erabenai ITA Scan - MangaWorld Sekai ka Kanojo ka Erabenai - Scan ITA Sekai ka Kanojo ka Erabenai - Read online Sekai ka Kanojo ka Erabenai - Sekai ka Kanojo ka Erabenai MangaWorld


text:
11Nna Paulo, moapostolo wa ga Keresete Jesu ka fa taolong ya Modimo Moregolodi le ya ga Keresete Jesu yo e leng tsholofelo ya rona,
2ke kwalela Timotheo, ngwanake tota mo tumelong:
A bopelotlhomogi bo nne le wena le boutlwelo-botlhoko le kagiso tse di tswang mo go Modimo Rara le mo go Keresete Jesu, Morena wa rona!
3E rile fa ke tla ya kwa Maketonia, ka go laela ka re: O sale mo Efeso, o be o laole batho bangwe gore ba se ka ba ruta thuto e sele,
4le e seng go tlhokomela dinaane le dithulaganyo tse di sa feleng tsa maina a ditshika, tse di tsosang dikgang, bogolo go go tlhokomela thulaganyo ya pholoso ya Modimo e e dirafalang ka tumelo.
5Mme se taolo eo e isang kwa go sona ke lorato lo lo tswang mo pelong e e itshekileng le mo segakoloding se se se nang molato le mo tumelong e e se nang boitimokanyo;
Bagal. 5:6
6ke dilo tse batho bangwe ba di fapogileng, ba fapogela kwa dipuong tsa boithamako.
7Ba rata go nna baruta-molao, etswe ba sa tlhaloganye tse ba di buang, le fa e le tse ba reng ke tsa nnete tota.
8Mme re itse gore molao o molemo, fa motho a o dirisa ka fa go tshwanetseng ka teng,
9a itse gore molao ga o a beelwa mosiami, mme o beetswe basiamolodi le baitaodi le baikepi le baleofi le baitshepologi le basokami le ba ba bolayang borraabo le bommaabo le ba ba bolayang batho, 10le baakafadi le basenya-basimane le bautswa-batho le baaki le ba ba ikanang ka maaka, le fa go le sengwe se sele se se sa utlwaneng le thuto e e itekanetseng
11ka fa Efangeleng e ke e neetsweng ya kgalalelo ya Modimo o o sego ka boona.
12Ke leboga ene yo o nnonotshitseng, e bong Keresete Jesu Morena wa rona, ka a nkaile ke le boikanyo, a ntira modiredi wa gagwe,
1 Bakor. 15:9,10
Bagal. 1:13-16
13nna yo e rileng pele ka bo ke le mokgadi le mmogisi le mogateledi. Mme ke utlwetswe botlhoko, ka ke dirile jalo ke sa itse, ke tlhoka tumelo. 14Mme bopelotlhomogi jwa Morena wa rona bo ne jwa nna bogolo mo go fetang mmogo le tumelo le lorato lo lo mo go Keresete Jesu. 15Lefoko le le ikanyegang, le le tshwanetseng go amogelwa tota ke le: Keresete Jesu o tsile mo lefatsheng go pholosa baleofi ba nna ke leng yo mogolo wa bone.
16Mme se ke utlwetsweng botlhoko ka ntlha ya sona ke gore Jesu Keresete a senole bopelotelele jotlhe mo go nna, ke nne wa ntlha gore e nne sekao sa ba ba tla dumelang mo go ene go isiwa botshelong jo bo sa khutleng. 17Mme jaanong Kgosi ya masakhutleng, e bong Modimo o o sa nyeleleng, o o sa bonweng, o o botlhale o le osi, a tlotlo le kgalalelo e nne tsa ona ka bosakhutleng! Amen.
18Ke go neela taolo eo, wena Timotheo, ngwanaka, ka fa dipolelelong-pele tse di kileng tsa buiwa ka ga gago gore o tlhabane tlhabano e e molemo ka tsona, 19o ntse o na le tumelo le segakolodi se se se nang molato, se batho bangwe ba se latlhileng, mme ba senyegelwa ke tumelo,
6:10
20ba Himeneo le Aleksantere e leng bangwe ba bone, ba ke ba neetseng Satane gore ba rutiwe go lesa go kgala Modimo.
1 Bakor. 5:5


text:
21Jaanong ya re letsatsi le lengwe bomorwa Modimo ba tla gape, ba ema fa pele ga Morena, Satane le ene a tla gape a le mo gare ga bone, a ema fa pele ga Morena.
2Morena a botsa Satane a re: “O tswa kae?” Satane a araba Morena a re: “Ke tswa go kgarakgatshega mo lefatsheng, ka itsamaela mo go lone.”
3Morena a ba a botsa Satane gape a re: “Jobe, motlhanka wa me a o mo etse tlhoko? Gonne ga go na monna ope yo o tshwanang nae mo lefatsheng. O siame, ga a na molato, o boifa Modimo, o tshaba bosula. Mme o sa ntse a tshegeditse tshiamo ya gagwe, mme wena o ntlhotlheleditse gore ke mo senyetse a se na molato.”
4Mme Satane a fetola Morena a re: “Letlalo le a tle le ntshediwe letlalo. Tsotlhe tse motho o di tshotseng o ka di ntsha gore a boloke bophelo jwa gagwe. 5Fela a ko o otlolole letsogo, o ame marapo a gagwe le nama ya gagwe. Foo ruri o tla go itatola a lebaganye nao.”
6Ke fa Morena a raya Satane a re: “Bona, o mo thateng ya gago. Fela o rekegele bophelo jwa gagwe.”
7Ya baa gona Satane a tlogang gape fa pele ga Morena, a betsa Jobe ka diso tse di bosula go simolola patong ya lonao go fitlha phogong ya gagwe. 8Jobe a itseela lobeana, a ingwaya ka lone a ntse a dutse mo moloreng. 9Ke fa mosadi wa gagwe a mo raya a re: “A o sa ntse o tshegeditse tshiamo ya gago? Itatole Modimo o swe!”
10Mme a mo raya a re: “Le wena o bua jaaka mongwe wa basadi ba e leng dieleele. A re ka amogela tse di molemo mo Moreneng, mme tse di botlhoko tsona re a di gana?” Mo go tsotlhe tseo Jobe a se ka a leofa ka molomo wa gagwe.
Jak. 5:11
11E rile ditsala tse tharo tsa ga Jobe di utlwela tse di botlhoko tsotlhe tseo tse di mo wetseng, tsa tla, mongwe le mongwe a tswa kwa ga gabo, e bong Elifase wa Themane le Biletate wa Sua le Sofare wa Naama. Bao ba utlwana go ya mmogo kwa go ene le go mo lelela le go mo gomotsa.
25:2
Jer. 49:7
Još. 15:41
12Jaanong ya re ba tsholetsa matlho ba sa le kgakala, ba bo ba sa mo itse; ke fa ba tlhatlosa mantswe, ba lela, ba ikgagola diaparo ka boraro jwa bone, ba gasetsa lorole kwa godimo ga ditlhogo tsa bone; 13ba tla, ba nna nae fa fatshe masigo a supa le malatsi a supa, go se na ope wa bone yo o buang lefoko nae, ka gonne ba bona botlhoko jwa gagwe e le jo bogolo thata.


text:
Dikgopolo tse di farologaneng ka ga Keresete (25-52)
7 Morago ga moo, Jesu o ne a tswelela a rera* mo Galalea, ka gonne o ne a sa batle go dira jalo kwa Judea e re ka Bajuda ba ne ba batla go mmolaya.+2 Le fa go ntse jalo, Moletlo wa Bajuda wa Metlaagana,*+ o ne o le gaufi.3 Ka jalo, bomonnawe*+ ba ne ba mo raya ba re: “Tloga mono mme o ye kwa Judea, gore barutwa ba gago le bone ba tle ba bone ditiro tse o di dirang.4 Gonne ga go na ope yo o dirang sepe mo sephiring fa a batla go itsiwe phatlalatsa. Fa e le gore o dira dilo tseno, di dire fa pele ga batho botlhe.”5 Tota bomonnawe* ba ne ba sa dumele mo go ene.+6 Ka jalo, Jesu o ne a ba raya a re: “Nako ya me ga e ise e goroge,+ mme lona lo ka dira jalo nako nngwe le nngwe fela.7 Lefatshe ga le na lebaka la go lo tlhoa, mme nna le ntlhoile, ka gonne ke bolela gore ditiro tsa lone di bosula.+8 Lona yang kwa moletlong; nna ga ke ye kwa moletlong oo gone jaanong, ka gonne nako ya me ga e ise e tle ka botlalo.”+9 Ka jalo, fa a sena go ba bolelela dilo tseno, o ne a sala mo Galalea.10 Le fa go ntse jalo, fa bomonnawe* ba sena go ya kwa moletlong, le ene o ne a ya teng, mme a tsamaya mo sephiring.11 Ka jalo, Bajuda ba ne ba mmatla kwa moletlong ba ntse ba re: “Monna yole o kae?”12 Mme boidiidi jwa batho bo ne bo sebaseba ka ene. Bangwe ba ne ba re: “Ke monna yo o molemo.” Ba bangwe ba ne ba re: “Ga a nna jalo. O tsietsa batho.”+13 Mme gone, go ne go se na ope yo o neng a bua ka ene phatlalatsa, ka gonne ba ne ba tshaba Bajuda.+14 Mo e ka nnang ka letsatsi la bonê la moletlo, Jesu o ne a ya kwa tempeleng a bo a simolola go ruta.15 Bajuda ba ne ba gakgametse ba re: “Go tla jang gore monna yono a bo a itse Dikwalo*+ thata jaana, mme a sa ithuta kwa dikolong?”*+16 Jesu o ne a ba araba a re: “Se ke se rutang ga se sa me, mme ke sa yo o nthomileng.+17 Fa mongwe a batla go dira thato ya Modimo, o tla itse gore a thuto eno e tswa kwa Modimong+ kgotsa a ke bua se se tswang mo go nna.18 Ope fela yo o buang se se tswang mo go ene o ipatlela kgalalelo; mme ope fela yo o batlang go galaletsa motho yo o mo romileng,+ o bua boammaaruri e bile ga go na sepe se se seng boammaaruri mo go ene.19 Moshe o ne a lo naya Molao,+ a ga go jalo? Mme ga go na ope wa lona yo o ikobelang Molao oo. Ke ka ntlha yang fa lo batla go mpolaya?”+20 Boidiidi jwa batho bo ne jwa mo araba bo re: “O na le ledimona. Ke mang yo o batlang go go bolaya?”21 Jesu o ne a ba raya a re: “Ke ne ka dira kgakgamatso e le nngwe, mme jaanong lotlhe lo gakgametse.22 Ka ntlha ya seo, Moshe o lo neile molao wa go rupa,+ ga se gore o tswa mo go Moshe, mme o tswa mo go borraagwemogolo,+ e bile lo rupisa batho ka sabata.23 Fa e le gore lo rupisa motho ka sabata gore lo se ka lwa tlola Molao wa ga Moshe, ke eng fa lo nkgalefetse thata ka gonne ke ile ka fodisa motho ka sabata?+24 Tlogelang go atlhola go ya ka se lo se bonang, mme atlholang ka tsela e e siameng.”+25 Foo batho bangwe ba ba nnang mo Jerusalema ba ne ba simolola go re: “A yono ga se ene monna yo ba batlang go mmolaya?+26 Mme bonang, o bua phatlalatsa, le fa go ntse jalo, ga ba mo reye sepe. A babusi ba setse ba itse gore ruri yono ke Keresete?27 Tota e bile, re itse kwa monna yono a tswang gone;+ mme fa Keresete a tla, ga go na ope yo o tshwanetseng go itse kwa a tswang gone.”28 Foo Jesu o ne a tsholetsa lentswe fa a ntse a ruta mo tempeleng mme a re: “Lo a nkitse e bile lo itse kwa ke tswang gone. Ga ke a tla ka bonna,+ mme Ene yo o nthomileng ke wa mmatota, mme ga lo mo itse.+29 Nna ke a mo itse,+ ka gonne ke moemedi yo o tswang kwa go ene, mme Ene yoo o nthomile.”30 Ka jalo, ba ne ba batla go mo tshwara,+ mme ga go na ope yo o neng a kgona go dira jalo, ka gonne nako ya gagwe e ne e ise e tle.+31 Le fa go ntse jalo, bontsi jwa batho ba ne ba dumela mo go ene+ e bile ba ne ba re: “Fa Keresete a tla, ga a kitla a dira dikgakgamatso tse di fetang tse monna yono a di dirileng, gakere?”32 Bafarasai ba ne ba utlwa batho ba sebaseba dilo tseno ka ga gagwe, mme baperesiti ba bagolo le Bafarasai ba ne ba roma badiredi gore ba ye go mo tshwara.33 Ka jalo, Jesu o ne a re: “Ke tla tswelela ke na le lona ka lobakanyana pele ga ke ya kwa go Ene yo o nthomileng.+34 Lo tla mpatla, mme ga lo kitla lo mpona, e bile ga lo ka ke lwa kgona go tla kwa ke leng gone.”+35 Bajuda ba ne ba raana ba re: “Monna yono o ikaeletse go ya kae, kwa re se kitlang re mmona teng? Ga a ikaelele go ya kwa Bajudeng ba ba gasametseng kwa Bagerikeng a bo a ruta Bagerika, gakere?36 O raya jang fa a re, ‘Lo tla mpatla, mme ga lo kitla lo mpona, e bile ga lo ka ke lwa kgona go tla kwa ke leng gone’?”37 Ka letsatsi la bofelo, e leng letsatsi le legolo la moletlo,+ Jesu o ne a ema ka dinao mme a tsholetsa lentswe a re: “Fa mongwe a nyorilwe, a a tle kwa go nna mme a nwe.+38 Dikwalo di bua jaana ka motho yo o dumelang mo go nna: ‘Melatswana ya metsi a botshelo e tla elela e tswa mo tengteng ga gagwe.’”+39 Le fa go ntse jalo, o ne a bua seno a akantse ka moya o o boitshepo o ba ba dumelang mo go ene ba neng ba tloga ba o amogela. Ba ne ba ise ba amogele moya o o boitshepo+ ka gonne Jesu o ne a ise a newe maemo a a kwa godimo.+40 Batho bangwe mo boidiiding joo ba ba neng ba utlwa mafoko ano ba ne ba re: “Ruri yono ke Moporofeti.”+41 Ba bangwe ba ne ba re: “Yono ke Keresete.”+ Mme ba bangwe ba ne ba re: “Keresete ga a tswe kwa Galalea, gakere?+42 A lokwalo ga lo re Keresete o tswa mo losikeng lwa ga Dafide+ le kwa Bethelehema,+ motsana o Dafide a neng a tswa kwa go one?”+43 Ka jalo, boidiidi joo bo ne jwa simolola go ganetsana ka ntlha ya gagwe.44 Le fa go ntse jalo, bangwe ba bone ba ne ba batla go mo tshwara, mme ga go na ope yo o neng a kgona go dira jalo.45 Foo badiredi ba ne ba boela kwa baperesiting ba bagolo le Bafarasai, mme Bafarasai ba ne ba ba raya ba re: “Ke ka ntlha yang fa lo sa tla le ene?”46 Badiredi bao ba ne ba re: “Ga go na motho ope yo o kileng a bua jaana.”+47 Bafarasai ba ne ba ba raya ba re: “Le lona ga lo a tsiediwa, gakere?48 Ga go na ope wa babusi kgotsa wa Bafarasai yo o dumetseng mo go ene, gakere?+49 Mme batho bano ba bantsintsi ba ba sa itseng Molao wa ga Moshe ba hutsegile.”50 Nikodemo, yo o neng a kile a ya kwa go Jesu pelenyana, le yo e neng e le mongwe wa Bafarasai, o ne a ba raya a re:51 “Go ya ka Molao wa rona, fa re batla go atlhola motho re tshwanetse go mmotsolotsa pele gore re itse gore o dirile eng, a ga go jalo?”+52 Ba ne ba mo araba ba re: “A tota le wena ga o tswe kwa Galalea? Batlisisa mme o tla bona gore ga go na moporofeti yo o tla tswang kwa Galalea.”*


text: 9 A ga ke a gololesega go dira se ke se batlang? A ga ke moaposetoloi? A ga ke a bona Jesu Morena wa rona?+ A ga lo diphelelo tsa tiro e ke e direlang Morena?2 Tota le fa ke se moaposetoloi mo go ba bangwe, ruri ke ene mo go lona! Gonne lo letshwao le le bontshang gore ke moaposetoloi mo Moreneng.3 Ke iphemela jaana mo go ba ba ntatofatsang:4 A ga re na tshwanelo* ya go ja le go nwa?5 A ga re na tshwanelo ya go nyala mosadi wa Mokeresete+ re bo re tsamaya le ene fela jaaka baaposetoloi ba bangwe botlhe le bomonnawe* Morena+ le Kefase*+ ba dira?6 Kgotsa a ke nna le Barenabase+ fela ba re sa tshwanelang go tlogela tiro e re itshedisang ka yone?7 Ke lesole lefe le le ka ituelelang ditshenyegelo fa le direla kwa sesoleng? Ke mang yo o jalang tshimo ya morara* a bo a sa je maungo a yone?+ Kgotsa ke mang yo o disang letsomane a bo a sa nwe mashi a letsomane leo?8 Ga ke bue dilo tseno go ya ka se batho ba se akanyang, mme molao wa ga Moshe le one o bua ka tsone, a ga go jalo?9 Gonne go kwadilwe jaana mo Molaong wa ga Moshe: “Ga o a tshwanela go bofa poo molomo fa e photha dijo tsa ditlhaka.”+ A Modimo o ne a bua jalo ka gonne a tshwenyegile ka dipoo?10 Kgotsa a tota o ne a bua jalo ka ntlha ya rona? Sentlentle go ne go kwalelwa rona, ka gonne motho yo o lemang le yo o phothang ba dira jalo ba na le tsholofelo ya gore ba tla ja.11 Fa e le gore re lo rutile dilo tse di tswang kwa Modimong, jaaka e kete re ne re jala, a go phoso gore re amogele thuso go tswa mo go lona, jaaka e kete re ne re roba?+12 Fa e le gore batho ba bangwe ba na le tshwanelo ya gore lo ba neye se ba se tlhokang, a rona ga re na tshwanelo eo go ba feta? Le fa go ntse jalo, ga re a dirisa tshwanelo* eno,+ mme re itshokela dilo tsotlhe gore ka tsela epe re se ka ra kgoreletsa dikgang tse di molemo tse di ka ga Keresete.+13 A ga lo itse gore banna ba ba dirang ditiro tse di boitshepo ba ja dijo tsa tempele, le gore ba ba direlang ka metlha kwa sebesong ba amogela karolo nngwe ya dilo tse di ntshiwang mo sebesong?+14 Ka tsela e e tshwanang, Morena o ne a laela gore ba ba bolelang dikgang tse di molemo ba tshele ka dikgang tse di molemo.+15 Le fa go ntse jalo, ga ke a lo kopa sepe.+ Eleruri, ga ke a kwala jaana gore lo ntirele sengwe, gonne go ne go ka nna botoka thata gore ke swe go na le gore ke letle motho ope a ntseele tshwanelo ya go ikgantsha!+16 Jaanong, fa ke rera dikgang tse di molemo, ga ke na lebaka la go ikgantsha, ka gonne ke patelesega go dira jalo. Ruri go latlhega nna fa ke sa rere dikgang tse di molemo!+17 Fa ke dira jalo ka pelo yotlhe, ke tla duelwa; mme le fa ke dira jalo ke sa batle, ke sa ntse ke na le maikarabelo a go dira tiro eno.+18 Jaanong ke duelwa ka eng? Ka gore fa ke bolela dikgang tse di molemo ke dire jalo ke sa duedise ope, gore ke se ka ka dirisa taolo* e ke e neilweng ya go rera dikgang tse di molemo ka tsela e e sa tshwanelang.19 Gonne, le fa ke se motlhanka wa ga ope, ke itirile motlhanka mo go botlhe, gore ke tlise batho ba le bantsi mo tseleng ya ga Keresete.20 Mo Bajudeng ke ne ka nna Mojuda, gore ke tlise Bajuda+ mo tseleng ya ga Keresete; mo go ba ba latelang molao* ke ne ka nna yo o latelang molao, le fa gone nna ke sa latele molao, gore ke tlise ba ba latelang molao mo tseleng ya ga Keresete.+21 Mo bathong ba ba sa lateleng molao* ke ne ka nna yo o sa lateleng molao, le fa gone ke latela molao wa Modimo e bile ke latela molao wa ga Keresete,+ gore ke tlise batho ba ba sa lateleng molao mo tseleng ya ga Keresete.22 Mo bathong ba ba bokoa ke ne ka nna bokoa,+ gore ke tlise ba ba bokoa mo tseleng ya ga Keresete. Ke nnile dilo tsotlhe mo bathong ba mefuta yotlhe, gore fa go ka kgonega ke boloke bangwe.23 Mme ke dira dilo tsotlhe ka ntlha ya dikgang tse di molemo, gore ke di bolelele ba bangwe.+24 A ga lo itse gore batho botlhe ba a taboga mo lobelong, mme ke a le mongwe fela yo o newang sekgele? Tabogang gore lo se gape.+25 Jaanong batho botlhe ba ba nnang le seabe mo kgaisanong* ba ithiba mo dilong tsotlhe. Mme gone, ba dira jalo gore ba newe serwalo se se senyegang,+ mme rona gore re newe se se sa senyegeng.+26 Ka jalo, ga ke taboge ke sa itse gore ke ya kae;+ gape ga ke lwe ka tsela e e dirang gore ke iteye phefo;27 mme ke laola* mmele wa me+ ke bo ke o tshwara jaaka motlhanka, gore fa ke sena go rerela ba bangwe, nna ka bonna ke se ka ka iphitlhela ke sa amogelesege* mo Modimong ka tsela nngwe.


text: 15 Mme rona ba ba nonofileng re tshwanetse go akanyetsa makoa a ba ba sa nonofang,+ mme re se ka ra dira se se re itumedisang.+2 A mongwe le mongwe wa rona a itumedise moagelani wa gagwe ka go mo direla se se molemo gore a mo age.+3 Gonne tota le Keresete o ne a se ka a dira se se mo itumedisang,+ fela jaaka go kwadilwe ka ene go twe: “Dilo tse di utlwisang botlhoko tse batho ba ba go kgobang ba di buang di nkwetse.”+4 Gonne dilo tsotlhe tse di neng tsa kwalwa mo Dikwalong bogologolo, di ne tsa kwalelwa go re ruta+ gore re nne le tsholofelo.+ Tota e bile, Dikwalo tseo di re thusa go itshoka e bile di a re gomotsa.+5 Jaanong e kete Modimo yo o nayang batho boitshoko le kgomotso a ka dira gore lo akanye ka tsela e Keresete Jesu a neng a akanya ka yone,6 gore lo galaletse Modimo, Rraagwe Morena wa rona Jesu Keresete lo le seoposengwe+ ka lentswe* le le lengwe.7 Ka jalo amogelanang,+ fela jaaka Keresete le ene a ne a re amogela,+ ka gonne seno se galaletsa Modimo.8 Gonne ke a lo bolelela, Keresete o ne a nna modiredi wa batho ba ba rupileng+ go bontsha gore Modimo o diragatsa se a se buileng le go bontsha gore ditsholofetso tse Modimo a neng a di solofetsa borraabonemogolo di boammaaruri.+9 Gape o ne a dira jalo gore ditšhaba di tle di galaletse Modimo ka ntlha ya kutlwelobotlhoko ya gagwe,+ fela jaaka go kwadilwe go twe: “Ke gone ka moo ke tla go galaletsang mo ditšhabeng, mme ke tla opelela leina la gago dipako.”+10 Mme gape ga twe: “Lona ditšhaba, itumeleng le batho ba gagwe.”+11 Mo godimo ga moo, ga twe: “Bakang Jehofa,* lona ditšhaba tsotlhe, mme a batho botlhe ba mmake.”+12 Mme gape Isaia a re: “Go tla tswa mongwe mo lelapeng la ga Jese,+ mme o tla busa ditšhaba di le dintsi;+ ditšhaba tseo di tla mo letela gore a dire dilo tse molemo.”+13 E kete Modimo yo o nayang tsholofelo a ka dira gore lo itumele thata lo bo lo nne le kagiso e ntsi ka gonne lo mo ikanya, le gore moya o o boitshepo o tlatse dipelo tsa lona ka tsholofelo.+14 Jaanong ke tlhatswegile pelo ka lona bakaulengwe, gore lo dira dilo tse di molemo, lo na le kitso e bile lo kgona go gakololana.*15 Le fa go ntse jalo, ke ne ka lo kwalela dintlha dingwe ke sa fitlhe sepe gore ke lo gakolole ka tsone, ka ntlha ya bopelonomi jo bogolo* jo Modimo a bo mpontshitseng.16 Ke motlhanka wa ga Keresete Jesu mo ditšhabeng.+ Ke dira ka natla mo tirong e e boitshepo ya go rera dikgang tse di molemo tsa Modimo,+ gore ditšhaba tseno e nne setlhabelo se se itumedisang Modimo, setlhabelo se se dirilweng boitshepo ka moya o o boitshepo.17 Ka jalo, ke a itumela ka gonne ke morutwa wa ga Keresete Jesu e bile ke dira tiro ya Modimo.18 Ga nkitla ke bua sepe se ke se dirileng ka bonna mme ke tla bua ka se Keresete a se dirileng le se a se buileng a ntirisa gore ke thuse batho ba ditšhaba tse dingwe gore ba mo ikobele.19 Ba ne ba reetsa ka ntlha ya ditshupo tse di maatla le dikgakgamatso+ tse di dirilweng ka moya wa Modimo o o boitshepo. Ka ntlha ya seno, ke ne ka rera dikgang tse di molemo ka botlalo ka ga Keresete go tswa kwa Jerusalema go ya go fitlha kwa Ilirikomo.+20 Boikaelelo jwa me e ne e le gore ke se ka ka bolela dikgang tse di molemo kwa leina la ga Keresete le neng le setse le itsiwe gone, gore ke se ka ka aga mo motheong wa motho yo mongwe.21 Go ntse fela jaaka go kwadilwe go twe: “Ba ba sa bolelelwang sepe ka ene ba tla mmona, mme ba ba sa utlwang ka ga gagwe ba tla tlhaloganya.”+22 Ke gone ka moo ka makgetlo a le mantsi ke neng ka leka go tla kwa go lona mme ka palelwa.23 Gone jaanong ke setse ke reretse dikgaolo tseno tsotlhe, mme ke na le dingwaga di le dintsi* ke eletsa go tla kwa go lona.24 Ke solofela gore ke tla lo bona fa ke ya Sepeine. Ke tla nna le lona ka nakonyana, morago ga moo ke solofela gore lo tla mpuledisa.*25 Mme jaanong ke tloga ke tsaya loeto ke ya Jerusalema go ya go thusa bakaulengwe.*+26 Gonne bakaulengwe ba kwa Makedonia le kwa Akaia ba itumeletse go ntshetsa bakaulengwe ba kwa Jerusalema ba ba humanegileng moneelo.+27 Ba ne ba itumeletse go dira jalo, tota e bile ba ne ba ba kolota. E re ka bakaulengwe ba kwa Jerusalema ba ne ba kgaoganya dilo tsa bone tse di tswang kwa Modimong le bone, le bone ba ne ba tshwanetse go ba naya dilo tse ba di tlhokang.+28 Ka jalo, fa ke sena go ba isetsa moneelo* ono, ke tla feta ka lona fa ke ya Sepeine.29 Mo godimo ga moo, ke a itse gore fa ke tla kwa go lona, ke tla lo tlisetsa masego a mantsi a a tswang kwa go Keresete.30 Jaanong bakaulengwe, e re ka re dumela mo go Morena wa rona Jesu Keresete e bile moya wa Modimo o dira gore re ratane, ke lo rotloetsa gore lo nthapelele,+31 gore ke tle ke falole+ mo diatleng tsa batho ba ba sa dumeleng mo go Jesu kwa Judea le gore bakaulengwe* ba kwa Jerusalema ba amogele moneelo ono.+32 Ka jalo, fa Modimo a ratile, ke tla tla kwa go lona ke itumetse thata e bile re tla kgothatsana.33 A Modimo yo o nayang kagiso a nne le lona lotlhe.+ Amen.


text: 27 O se ka wa ipelafatsa ka letsatsi la kamoso,Gonne ga o itse gore letsatsi leo le tla tla ka eng.*+2 Letla motho yo mongwe* a go bake, mme e seng molomo wa gago;Letla batho ba bangwe* ba go bake, mme e seng wena ka bowena.+3 Leje le bokete e bile motlhaba o boima,Mme go serwa ke seeleele go bokete go di feta tsotlhe di le pedi.+4 Go na le tšhakgalo e e setlhogo le morwalela wa bogale,Mme ke mang yo o ka itshokelang lefufa?+5 Go botoka go kgalemela motho o sa iphitlhe go na le go nna le lorato mme o sa lo bontshe.+6 Go botoka go utlwisiwa botlhoko ke tsala e e ikanyegang,+Go na le go direlwa dilo tse molemo ke mmaba wa gago.7 Motho yo o kgotsheng o gana* tswina ya dinotshe,*Mme mo mothong yo o tshwerweng ke tlala, tota le selo se se bogalaka se utlwala se le botshe.8 Motho yo o tshabang mo legaeng la gagweO tshwana le nonyane e e tshabang mo sentlhageng sa yone.9 Leokwane le maswalo di itumedisa pelo;Go ntse jalo le ka botsala jo bo molemo jo bo nnang gone ka ntlha ya kgakololo e e tswang pelong.+10 O se ka wa latlha tsala ya gago kgotsa tsala ya ga rrago,E bile o se ka wa tsena mo ntlong ya wa losika lwa gago mo letsatsing la fa o wetswe ke masetlapelo;Moagelani yo o gaufi o botoka go na le wa losika lwa gago yo o kgakala.+11 Tlhalefa morwaaka, mme o itumedise pelo ya me,+Gore ke kgone go fetola ene yo o nkgobang.+12 Motho yo o botlhale o bona kotsi a bo a iphitlha,+Mme yo o se nang maitemogelo o tswelela a tsamaya a bo a tlelwa ke ditlamorago tse di botlhoko.13 Tsaya seaparo sa motho, fa e le gore motho yoo o dumalane go ntshetsa motswakwa peeletso;Tsaya peeletso eo mo go ene fa e le gore o e ntsheditse mosadi wa motswakwa.*+14 Fa motho a dumedisa* motho yo mongwe ka lentswe le le kwa godimo phakela,Motho yoo o tla tsaya seo e le sengwe se se bosula.*15 Mosadi yo o ratang go omana* o tshwana le borulelo jo bo nelang ka metlha fa pula e na.+16 Ope fela yo o kgonang go mo thibela a ka kgona go thibela phefoE bile a ka kgona go ngangatlela leokwane ka seatla sa gagwe sa moja.17 Fela jaaka tshipi e lootsa tshipi,Motho le ene o lootsa tsala ya gagwe.*+18 Yo o tlhokomelang setlhare sa mofeige o tla ja maungo a sone,+E bile motho yo o tlhokomelang mong wa gagwe o tla tlotliwa.+19 Fela jaaka motho a kgona go bona sefatlhego sa gagwe mo metsingPelo ya motho le yone e kgona go bontsha se se mo pelong ya yo mongwe.20 Lebitla le lefelo la tshenyego* ga di ke di kgotsofala,+Matlho a motho le one ga a ke a kgotsofala.21 Motho o lekwa ka pako e a e newang*Fela jaaka selefera e itshekisiwa mo pitseng le gauta e itshekisiwa mo molelong o mogolo.+22 Tota le fa o ka nna o betsa seeleele,Jaaka e kete o thuga korong mo kikeng,Ga a kitla a fetoga.23 O tshwanetse go itse sentle tsela e letsomane la gago le lebegang ka yone.Tlhokomela dinku tsa gago ka kelotlhoko,*+24 Gonne dikhumo ga di nnele ruri,+E bile serwalo sa bogosi ga se nnele ruri mo dikokomaneng tsotlhe.25 Bojang jo botala bo a nyelela, bojang jo bosha bo a tlhoga,E bile dimela tsa mo dithabeng di a phuthiwa.26 Diaparo tsa gago di tswa mo diphelefung tse dipotlana,E bile o kgona go duelela tlhwatlhwa ya tshimo ka diphoko.27 Mme go tla nna le mashi a dipodi a le mantsi a a lekaneng go go tlamela,Go tlamela ba lelapa la gago, le go tlamela malata a gago.


text:
POTSO 5
Baebele e na le Molaetsa Ofe?
“Ke tla tsenya bobaba fa gare ga gago le mosadi le fa gare ga losika lwa gago le losika lwa gagwe. O tla go tšhwetla tlhogo mme wena o tla mo gobatsa mo seretheng.”
“Ditšhaba tsotlhe tsa lefatshe di tla itshegofatsa ka losika lwa gago ka gonne o reeditse lentswe la me.”
“A Bogosi jwa gago bo tle. A thato ya gago e diragale mo lefatsheng jaaka e diragala kwa legodimong.”
“Mme Modimo yo o nayang kagiso o tla tšhwetla Satane ka fa tlase ga dinao tsa lona mo bogautshwaneng.”
“Le fa go ntse jalo, fa Modimo a sena go naya Morwa taolo ya gore a laole dilo tsotlhe, morago ga moo, Morwa le ene o tla nna mo taolong ya Modimo yo o neng a mo naya taolo. Ka tsela eo, Modimo e tla nna ene Mmusi wa dilo tsotlhe.”
“Jaanong ditsholofetso di ne tsa bolelelwa Aborahame le losika lwa gagwe . . . , e leng Keresete. Mo godimo ga moo, fa lo le ba ga Keresete, tota lo losika lwa ga Aborahame.”
“Bogosi jwa lefatshe bo fetogile Bogosi Jwa Morena wa rona le jwa ga Keresete wa gagwe, mme o tla busa e le kgosi ka bosakhutleng le go ya go ile.”
“Ka jalo, noga e kgolo e ne ya latlhelwa mo lefatsheng, e leng noga ya kwa tshimologong, e e bidiwang Diabolo le Satane, yo o tsietsang lefatshe lotlhe; le baengele ba gagwe ba ne ba latlhelwa mo lefatsheng le ene.”
“O ne a tshwara noga e kgolo, noga ya kwa tshimologong, yo e leng Diabolo le Satane, a bo a mmofa dingwaga di le 1 000.”


text:
21Batho ba naga ya Juta ba ba boileng botshwarong e le batshwarwi ba Nebukatenesare kgosi ya Babele o kileng a ba isa botshwarong kwa Babele, mme jaanong ba boela kwa Jerusalema le Juta mongwe le mongwe kwa motseng wa ga gabo ke ba: 2ba tla le Serubabele le Jesua le Nehemia le Seraya le Reelaya le Moretogai le Bilesane le Misephare le Bigwai le Rehume le Baana. Palo ya banna ba morafe wa Iseraele ke e:
3Ba losika lwa ga Pharoše ba le 2 172; 4ba losika lwa ga Sefatya ba le 372; 5ba losika lwa ga Ara ba le 775; 6ba losika lwa ga Phahathe-Moabe, e bong ba losika lwa ga Jesua le Joabe ba le 2 812; 7ba losika lwa ga Elame ba le 1 254; 8ba losika lwa ga Sathu ba le 945; 9ba losika lwa ga Sakai ba le 760; 10ba losika lwa ga Bani ba le 642; 11ba losika lwa ga Bebai ba le 623; 12ba losika lwa ga Asekate ba le 1 222; 13ba losika lwa ga Atonikame ba le 666; 14ba losika lwa ga Bigwai ba le 2 056; 15ba losika lwa ga Adine ba le 454; 16ba losika lwa ga Atere lwa ga Hesekia ba le 98; 17ba losika lwa ga Besai ba le 323; 18ba losika lwa ga Jora ba le 112; 19ba losika lwa ga Hasume ba le 223; 20ba Gibare ba le 95; 21ba Betleheme ba le 123; 22banna ba Netofa ba le 56; 23banna ba Anathothe ba le 128; 24ba losika lwa ga Asemawethe ba le 42; 25ba Khiriathe-Arime le Kefira le Beerothe ba le 743; 26ba Rama le Geba ba le 621; 27banna ba Migemase ba le 122; 28banna ba Bethele le Ai ba le 223; 29ba losika lwa ga Nebo ba le 52; 30ba losika lwa ga Magebise ba le 156; 31ba losika lwa ga Elame yo mongwe ba le 1 254; 32ba losika lwa ga Harime ba le 320; 33ba Lote le Hadite le Ono ba le 725; 34ba Jerigo ba le 345; 35ba losika lwa ga Senaa ba le 3 630.
36Baperesiti: Ba losika lwa ga Jetaya, ba kgoro ya ga Jesua ba le 973; 37ba losika lwa ga Imere ba le 1 052; 38ba losika lwa ga Phašure ba le 1 247; 39ba losika lwa ga Harime ba le 1 017.
40Balefi: Ba losika lwa ga Jesua le Katemiele, ba losika lwa ga Hotafia ba le 74. 41Baopedi: Ba losika lwa ga Asafe ba le 128. 42Ba ditshika tsa badisa ba dikgoro: Ba losika lwa ga Sadume le Atere le Talemone le Akhube le Hatita le Sobai botlhe mmogo ba le 139.
43Batlhanka ba Tempele ke ba: Ke ba losika lwa ga Siha le boora Hasufa le boora Tabaothe 44le boora Kerose le boora Siaha le boora Fatone 45le boora Lebana le boora Hagaba le boora Akhube 46le boora Hagabe le boora Samelai le boora Hanane 47le boora Gitele le boora Kahare le boora Reaya 48le boora Resine le boora Nekota le boora Gasame 49le boora Usa le boora Phasea le boora Besai 50le boora Asena le boora Bameuni le boora Banefusi 51le boora Bakabuke le boora Hakhufa le boora Harehure 52le boora Baselothe le boora Mehita le boora Haresa 53le boora Barekose le boora Sisera le boora Thema 54le boora Nesia le boora Hatifa.
55Ba ditshika tsa batlhanka ba ga Salomo ke ba: Ke boora Sotai le boora Hasoferethe le boora Feruta 56le boora Jaala le boora Darekone le boora Gitele 57le boora Sefatya le boora Hatile le boora Phogerethe-Hasebaime le boora Ami.
58Batlhanka botlhe ba Tempele le boora batlhanka ba ga Salomo ba ne ba le 392.
59Ba ba tswang go boa kwa Thelemela le Theleharesa le Kerube le Atane le Imere, mme ba se ka ba kgona go supa lelapa la bone le losika lwa bone fa e le Baiseraele ke ba: 60Ke boora Delaya le boora Tobia le boora Nekota ba le 652 mmogo.
61Le boora baperesiti: E bong boora Habaya le boora Hakose le boora Baresilai yo o neng a tsere mosadi mo go bomorwadia Baresilai wa kwa Gileate, mme a bidiwa ka leina la bone. 62Bao ba batla matsalo a bone mo lokwalong lwa maina a ditshika, mme a se ka a bonala; ka moo ba kaiwa ba ba itshekologileng, ba ntshiwa mo boperesiting. 63Mme mookamedi wa naga a ba laela gore ba se ka ba ja tse di boitshepotshepo go tsamaya go be go tsoge moperesiti yo o nang le “Lesedi le Tshiamo”.
64Phuthego yotlhe mmogo e ne e le batho ba le 42 360; 65go sa balwe batlhanka ba bone le malata a bone; bone ba ne ba le 7 337. Ba bile ba na le baopedi ba banna le ba basadi ba le 200. 66Dipitse tsa bone di ne di le 736, meboulwe ya bone e le 245; 67dikammele tsa bone di le 435, diesele tsa bone di le 6 720.
68Mme bangwe ba ditlhogo tsa dikgoro, e rile ba fitlha kwa Ntlong ya Morena e e kwa Jerusalema, ba ntshetsa Ntlo ya Modimo dineo ka bogabone gore e tsosiwe gape mo motheong wa yona; 69ba ntshetsa polokelo ya tiro eo ka fa ba kgonang ka teng, e bong diranta di le 122 000 tsa madi a gouta le dimane di le 5 000 tsa selefera le dikobo tsa baperesiti di le 100.
70Mme baperesiti le Balefi le bangwe ba morafe le baopedi le badisa ba dikgoro le batlhanka ba Tempele ba aga kwa metseng ya bone le Baiseraele botlhe kwa metseng ya bone.